text:
1Wawkinikuna, paninikuna, tukuy shunku munashpa Tata Diosta sukaman roygani judiyumasinikunata salvanankunapa. 2Allita yachani paykuna sukaman munanankunata Tata Diosta sirviyta. Payta sirviyta munashpankunapish mana munansapachu kreyiyta Jesukristu salvakukninkuna kananta. 3Mana yachanayansapachu Tata Dioslla uchankunamanta salvanankunata. Munansapa kikinkuna rurashkankunaraykulla Tata Dios salvanankunata. Mana munansapachu Jesukristuta kreyiptinkuna Tata Dios salvanankunapa. 4Jesukristulla tukuy Tata Diospa kamachikunankunata kasushpa kawsarkan. Chayrayku paylla tukuy payta kreyik runakunata atipan salvayta. 5Runakuna kikinkunalla Tata Diospa kastigunmanta kishpiyta munashpa tukuy kamachikunankunata allita rurashpa kawsanankuna tiyan. Moiseska killkarkan: “Suk runa allita tukuy kamachikunankunata kasushpa kawsaptinra Tata Dioska kastigananmanta salvanka.” 6Chaymanta tukuy kamachikunankunata mana kasuyta atipaptinchikuna Tata Dios rimarkan Jesukristullata kreyiptinchikuna salvawananchikunata. Moisespa killkadunpi riman: “¿Pití atipanman sieluman riyta salvawakninchikunata pushamuk?” Mana ni pi atipanchimansapachu. Chayrayku Tata Dios kikin munashpa Jesukristuta kachamurkan salvawananchikunapa. 7Moisespa killkadunpi riman: “¿Pití tuta likidu uchkuman atipanman urayayta wañuduta surkumuk kashkan kawsamunanpa?” Mana ni pi. Tata Dioslla Jesukristuta wañushkanmanta kawsachimurkan. 8¿Imatatá yachachiwanchisapa chay Moisespa rimanan? Paypa killkadunpi riman: “Tata Dioska rimananta allita entiendichishushkankichi tukuy shunku kreyishpa allita rimashpa kawsanaykichipa.” Chay rimananllata ñukaykuna yachachiykaykichi Jesukristullata kreyinaykichipa. 9Rimananchikuna tiyan Jesukristu tukuy layapi kamachiwakninchikuna kananta. Tukuy shunku kreyinanchikuna tiyan Tata Dios wañushkanmanta kawsachimushkanta. Chayta kreyiptinchikuna Tata Dios salvawanchisapa. 10Tukuy shunku chayta kreyiptinchikuna Tata Dioska uchanchikunamanta perdonawanchisapa. Jesukristu kamachiwakninchikuna kananta rimaptinchikuna Tata Dioska salvawanchisapa. 11Tata Diospa killkadun riman: “Tata Dios mana llullakuk kaptin tukuy payta kreyik runakuna mana llullachiduchu kankasapa.” 12Jesukristuka tukuy judiyu runakunapa tukuy mana judiyu runakunapapish kamachikukninkunami. Suk imata mañaptinchikuna sukaman allita yanapawanchisapa. 13Pipish kaptin Señorninchi Jesukristuta salvanankunapa roygaptinkuna payka salvankasapa. 14Chaymanta ¿imashnatí Jesukristuta mana kreyik runakuna roygankasapa yanapanankunapa? ¿Imashnatí payta kreyinkasapa manara yachashpara Jesukristu salvakuk kananta? ¿Imashnatí yachankasapa salvakuk kananta mana ni pi yachachiptinkuna? 15Mana ni pi yachachikukkunata kachaptinkuna ¿imashnatí rinkasapa yachachikuk? Tata Diospa killkadunpi riman: “Aypa runakuna Tata Dios uchanchikunamanta salvawananchikunata yachachikuypi purinsapa. Tata Dios paykunata sukaman kushichinsapa.” 16Chay yachachikuk runakuna Tata Diospa rimananta yachachikuptinkunapish aypa runakuna mana kreyinayarkansapachu. Chay ñawpa yachachikuk Isaiyas killkadunpi riman: “A Tata Dios, rimanaykita yachachikuptinipish aypa runakuna mana kreyinayansapachu.” 17Chashna Isaiyas rimaptinpish ñukanchikuna Jesukristu salvawananchikunata yachachikuptinchikuna aypa runakuna chayta uyarishpa tukuy shunku kreyinsapa. 18Kunanka tapuykichi: ¿Manachu tukuy maypi judiyu runakuna Tata Diospa rimananta uyarishkasapa? Ariya tukuy maypimi uyarishkasapa. Tata Diospa killkadun riman: “Tukuy maypimi alli yachachikukkuna chayashkasapa. Tukuy allpapi kuchun mañanpi yachachikuypi purishkasapa.” 19Kashkan tapuykichi. ¿Manachu judiyumasinikuna yachashkasapa Tata Dios tukuy allpapi kawsak runakunata munananta salvaysapata? Ariya paykunaka yachashkasapa. Moisespa killkadunpi Tata Dioska riman: “Ñuka Israel runakunata piñachishasapa mana judiyu runakunata salvashpayni. Mana entiendik runakunata kuyaptini kawashpankuna piñakunkasapa.” 20Chaymanta Isaiyas mana manchakushpa Tata Dios rimashkanta killkarkan: “Mana maskawak runakuna ñukata tariwashkasapa. Mana munawak runakunata yachachishkanisapa riksiwanankunapa.” 21Chaymanta Isaiyaspa killkadunpi Tata Dioska riman: “Makinita kicharishpa Israel runakunata kayaptinipish paykunaka mana nima munawansapachu nima kasuwanayansapachu.”
Copyright
Learn More


c: text/html

text:
1An ñancha nane nua kuruntus, Jesústa piantuza kainana, Diosta wan awa akwa paikwanpa. Uspane paikwatpa, Dios awaruza kiwainanapa. Dios usparuza kiwainakane, Diosta paikumturuzne Diosta aishtaish kizashina. 2Uspane wan katsa mikwa akwakas wan ainki ɨninmika akwakas Diosta paikwatpa, awa kalpain uzanapa, waya kitchin. Sun kitne, aune Diosta wakpuj wainñashit kit awa iztakin wat puranapas. 3U Diosta wan awa akwa paikukane, Diosne sun kimtu aizpa wari kiztu. Au Diosne au watsat mɨlmumika i. 4Usne wan awaruza watsat mɨlnashimtu, Dios watcha pit wat piankamanapa. 5Maza Diosmin uz. Maza ampuin, Jesucristoin, Diostakas awarakas wanmakninnashinai, awa Dios iztakin wat uzanapa. 6Wan awa kwail kiarɨt akwa, Jesucristone irɨt. Au akwa irɨt akwa, usne au kwail kiarɨt aizpa wat kulninnara, aumɨza watsat mɨlnanapa. Diosne sun payu nat kit awaruza an pit piankamninta, wan awaruza watsat mɨlnana. 7Katmizna Diosne nawa narɨt, Jesucristowa kainanapa. Paiña ɨnintamika namtawane, usne nawa Judío awa chiruza ɨninta, usparuza watcha pit kamtana, uspa sun pit nɨjkulanapa. Na kaiztu aizpa watcha i. Pɨrail kaiztuchish. 8Katmizna nane wan suras ampuruza kainammtus, Diosta paikwanpa. Judío awakana chihtɨ anak kit Diosta paikumtuasmin, Dios pashimtu aizpa kiarawa, pilchapuztachin, mamazkasa aliz kultachin. 9Ashamparuz Dios wanmakmukin ɨakane, uspane kwisha muinchi pĩnkasa pait kit kwashina. Wat pĩn kwashina, awa usparuzpa kwail minñamanpa. Uspa ash wat ulaashina, akkwan pial tarachin. Urukas muin kwilkin kwamkas muin pĩnkas kwaman, awa ashamparuzpa kwail minñamanpa. Uspane chiwazha wat kal kiashina, awa watsal ashampa i kiznapa. Uspane wat ashampakana kuharawa, kwail ashampakana chi. 10Ashamparuzne, Diosta pashimturuzne, watsal kal kiarawa. Sun kal kiarane, ashamparuzne watsal izanazi, Dios pashit aizpa kiamtu akwa. 11Awa Dios pit kamtamtuasmin, ashamparuzne kamtamtuz kaizamtu aizpa puñain mɨarawa, paratchin. 12Nane ashamparuza kurunnanash, wan awaruza Diospa yalkin kamtanamanpa. Ashamparuzne Dios pit puñain mɨarawa. Uspane ampuruza ɨninñanachi. 13Ashampa sunkana kiarawa, Dios an ñancha Adánta sara akwa. Kwiztane usne Evara sara. 14Adánne Satanáspa pɨrail aptɨt aizpa mɨrachi. Sun pɨrail aptɨt aizpa mɨrawane, paiña ashampain kwail kirɨt. 15Diosne ashamparuza watsat mɨlnanazi, pashparuza kawiramtuasmin, Jesústa nɨjkulamtuasmin. Diostakas wan Diosta piantuzakas pashinarane, Diosne usparuza kiwainnanazi. Uspane nil uzat kit Dios pashit aizpa kiarawa.
Copyright
Learn More

robotstxt: allowed

filter: keep


text:
1Chaymanta kimsa diya washan Galilea partipi Kana llaktapi suk funsia tiyarkan. Chay funsiapi Jesuspa maman karkan. 2Ñukaykuna Jesuspa disipulunkuna paywan tantalla invitadu kashpaynikuna rirkanisapa. 3Chay funsiapi aypa runakuna kaptin vinu pishirkan. Chayrayku mamanka Jesustaka willarkan: —Vinuka ñami tukushkana. 4Chaypina Jesuska willarkan: —Mamayni ¿imapatí ñukata willawanki? Tatayni Dioska manarami willawashkarachu riksichinakunaynipa. 5Chashna Jesus willaptinpish mamanka mikuna sirvikuk runakunata willarkansapa: —Tukuy Jesus willashunaykichita ruraychi. 6Chaypi tiyarkan sokta atun rumimanta ruradu puyñukuna yakuta churanankunapa. Chay yakuwan judiyu runakuna amañaksapa mayllakuyta chuya chuya Tata Diospi rikurinankunapa. Chay atun puyñukunapi chunka ashwan taksha puyñu yaku yaykuk. 7Chaypina Jesuska mikuna sirvikuk runakunata willarkansapa: —Kay atun puyñukunata yakuwan untachiychi. Chashna willaptinkuna shimi shimita untachirkansapa. 8Chaypina Jesuska willarkansapa: —Kunanka chay puyñukunamanta suk tipita wishishpa funsiapi kamachikukta mallichiychi. Paykunaka Jesus willashkanshina aparkansapa. 9Chayta kuptinkuna chay kamachikukka mallirkan mishkik likidu vinuta. Chay karkan yakumanta ruradu vinu. Payka manara yacharkanrachu maymantami chay vinuta surkushkasapa nishpa. Funsiapi mikuna sirvikuk runakunalla yacharkansapa. Chaypina funsiapi kamachikuk runaka noviota kayarkan. 10Ladunchaptinna noviota willarkan: —Kay vinuka sukaman mishkik likidumi. Chay tukudu vinumanta ashwan mishkikmi. Tukuy funsiata rurak runakuna kallarinsapa upyachikuyta ashwan mishkik likidu vinuta. Chaymanta invitadukuna saksaptinkunana mana mishkik vinuta upyachikunsapa. Kanka mana chashnachu upyachikushkanki. Kay mishkik likidu vinutaka washanpina surkumushkanki. 11Galilea partipi Kana llaktapi Jesuska chay milagruta rurarkan. Chayta rurashpa kawachikurkan alli yachak kananta. Chay milagruta ruraptin ñukaykunaka kreyirkanisapa Tata Diospa wambran kananta. 12Chay funsia washan Kapernaum llaktaman Jesuska mamanwan wawkinkunawan disipulunkunawan tantalla rirkan. Chaypi mana aypa diyatachu unayarkanisapa. 13Tukuy wata ñukaykuna judiyukuna Paskua fiestata ruranisapa yuyashpa Tata Dios ñawpa awiluynikunata Egiptomanta surkumushkankunata. Jesuska ñukaykunawan Jerusalenman rirkan chay fiestata pasananpa. 14Chaypi chayashpa Tata Diospa wasinman rirkan. Chay wasi pampapi tarirkan aypa runakunata torokunata ovejakunata urpaykunata rantikuykaptinkuna. Sukkuna tiyarishpankuna kullkita kambiaykarkansapa. 15Tata Diospa wasinta merkadutashina kawashpa Jesuska piñakushpa suk waskata apishpa asoteta rurarkan. Chaywan tukuy chay rantikuykak runakunata karkurkansapa. Toronkunata ovejankunata karkupurkansapa. Kullki kambiaykak runakunapa kullkinkunata allpapi wishchupurkansapa. Mesankunatapish tikrachipurkansapa. 16Urpaykuna rantikuk runakunata willarkansapa: —Tukuyta surkuychi. Ama Tataynipa wasinta merkadutashina ruraychichu. 17Ñukaykuna Jesus karkushkankunata kawashpa ñawpa tiempu Tata Diospa killkadu rimananta yuyarkanisapa. Chay killkadu riman: “A, Tata Dios, wasikita sukaman munashpayni sukaman llakishpa rabyashpa turbakuni mana kuydaptinkuna.” 18Chashna Jesus karkuptinkuna chay kamachikuk judiyukuna willarkansapa: —¿Pití willashushka chay rantikuk runakunata karkunaykipa? Suk milagruta ruraptikira kreyishkaykisapa Tata Diosmanta shamudu runa kanaykita. 19Chaypina Jesuska willarkansapa: —Almiranata ruranaynipa munashpaykichika kay Tata Diospa wasinta waktakuychi. Waktakuptikichi ñukami kimsa diya ukun kashkan rurasha. 20Chashna Jesus rimaptinna paykunaka willarkansapa: —Kay wasita chusku chunka sokta watata trabajashpa rurarkansapa. ¿Imashnatí kanka kimsa diya ukun atarichinkiman? 21Jesuska Tata Diospa wasinta kashkan atarichinanpa rimashpa wañushkanmanta kimsa diya ukun kashkan kawsamunanta rimarkan. 22Chaymanta Jesus wañushkanmanta kawsamushkanwasha ñukaykunaka yuyarkanisapa rimashkanta. Chayrak allita yacharkanisapa Jesus yachachikushkan alli kashkanta. Chaymanta yacharkanisapa ñawpa killkadu Tata Diospa rimanan alli kananta. 23Jesus Jerusalenpi kashpa chay fiesta ukun aypa almirana milagrukunata rurarkan. Tukuy chayta ruraptin aypa runakuna kreyirkansapa Jesus Tata Diosmanta shamudu runa kananta. 24Chashna payta kreyiptinkunapish paykunapa yuyayninkunata allita riksishpa yacharkan mana allita kreyinankunata. 25Mana ni pi willaptin payka tukuy runakunapa yuyayninkunata yacharkan. Chayrayku yacharkan chay runakuna mana allita kreyinankunata.
Copyright
Learn More


text:
1Chaymi Joseqa taytanta oqllaykuspa waqaspa, much'aykurqan. 2Chaymantataq Joseqa kamachirqan hampiq kamachinkunata taytanta hampikunawan ch'akichinankupaq, chaymi hampiqkunaqa Israelta ch'akichirqanku. 3Tawa chunka p'unchaymi payta ch'akichirqanku, ahinapin hunt'akuq ch'akichina p'unchaykuna. Egipto runakunataq qanchis chunka p'unchayta Jacobmanta waqarqanku. 4Llakikusqan p'unchay qhepatataq Joseqa rimapayarqan Faraonpa wasinpi kaqkunata: –Sumaqta qhawariwankichis chayqa, valekuykichis Faraonta rimapayapuwaychis: 5Taytaymi jurachiwarqan: Wañukapusaqñan, Canaán suyupin aya p'ampanata ñoqapaq ruwakurqani, chaypin p'ampawanki, nispa. Valekuykin kunan rispay taytayta p'ampamunaypaq, hinaspataq kutimpusaq, nispa. 6Hinan Faraonqa nirqan: –Riy, taytaykita p'ampamuy, paypa jurachisqasuykiman hina, nispa. 7Hinan Joseqa taytanta p'ampamuq rirqan, Faraonpa llapa oficialninkuna, wasinpi kaq kurak runakuna, Egipto suyupi llapa kurak runakunapas riysillarqankutaq. 8Hinallataq Josepa ayllunpas, wawqenkunapas, taytanpa ayllunpas rirqanku. Gosén hallp'apiqa saqeykurqanku wawakunallatan, ovejankutawan wakankutawan. 9Rillarqantaqmi paywanqa carretakunapipas, caballopi sillaykusqakunapas, chay hinapin askhallaña runa karqan. 10Hinaspanmi chayarqanku Atad erakama, chaymi kashan Jordán chimpapi, chaypin waqarqanku khuyay sonqo nanayta qaparispa, Josetaq taytanmanta lutokurqan qanchis p'unchayta. 11Chayneqpi tiyaq Canaán runakunataq Atad erapi waqaqta rikuspa, nirqanku: –Kayqa Egipto runakunaq aya p'ampayninpi sonqo nanay waqayninkun, nispa. Chaymi chayta suticharqanku Abel-mizraimta, chaymi kashan Jordán chimpapi. 12Jacobpa wawankunan ruwarqanku taytankuq kamachisqanman hina. 13Canaán suyumanmi aparqanku hinaspan Macpela chakra qaqa wasipi p'ampamurqanku, chaytan chay chakratawan kuska Abrahamqa rantisqa Het runa Efronmanta, aya p'ampanapaq, chaymi Mamreq inti lloqsimuyninpi kashan. 14Hinaspataqmi p'ampasqanku qhepata Joseqa Egiptoman kutipurqan, paypas, wawqenkunapas, taytanta p'ampamuq paywan llapa riqkunapas. 15Taytankuq wañukapusqan qhepatataq Josepa wawqenkunaqa ninakurqanku: –Joseqa cheqnikuwasunpaschá, lliw mana chaninta payta ruwasqanchismanta, aynitapaschá kutichiwasun, nispa. 16Hinaspanmi Joseman kacharqanku: Taytanchismi manaraq wañukapushaspa kamachikurqan: 17Kay hinatan Joseta ninkichis: Valekuykin, wawqeykikunaq mana chanin ruwasqan huchanta pampachanaykipaq, mana allintan rikurqasunkiku, nispa. Chayraykun kunan valekuykiku, taytanchispa Diosninpa kamachinkunan kayku, mana chanin ruwasqaykuta pampachaykuwayku, nispa, nimunankupaq. Josetaq waqarqan willaqkuna rimashaqtinku. 18Rillarqankutaq wawqenkunapas, hinaspa ñawpaqenpi pampakama k'umuykukuspa, nirqanku: –Kaypin kashayku kamachiyki kanaykupaq, nispa. 19Josetaq ichaqa paykunata nirqan: –Ama manchapakuychischu, ñoqaqa manan Dioschu kani. 20Qankunaqa mana allinniypaqmi yuyaykurqankichis, Diosmi ichaqa allinman tukuchirqan kunan rikusqanchista ruwanapaq, askha runata kawsachinapaq. 21Chay hinaqa, ama manchapakuychischu, ñoqan uywasqaykichis qankunatapas wawaykichistapas, nispa. Chay hinatan paykunata sonqocharqan, sumaqtataq rimapayarqanpas. 22Joseqa Egiptopin tiyarqan, paypas, taytanpa ayllunpas. Joseqa kawsarqan pachak chunkayoq watatan. 23Rikurqantaq Efrainpa wawankunata kinsakaq miraykama, Manasespa churin Maquirpa wawankunapas Josepa moqon patapin uywasqa karqanku. 24Chay qhepatataq Joseqa wawqenkunata nirqan: –Wañukapusaqmi, cheqaqtapunin Diosqa watukamusunkichis, hinaspan kaymanta pusapusunkichis Abrahamman, Isaacman, Jacobmanwan prometesqan hallp'aman, nispa. 25Hinaspan Joseqa Israelpa wawankunata jurachirqan: Cheqaqtapunin Diosqa watukamusunkichis, chaypachan tulluykunata kaymanta apapunkichis, nispa. 26Joseqa wañukapurqan pachak chunka watayoq kashaspan, hinan hampikunawan ch'akichirqanku, Egiptopitaq huk cajonpi churaykusqa karqan.
Copyright
Learn More


text:
1Chihuashalla Jesus tucuita purisha yachachiura jatun llactagunaibis, ichilla llactagunaibihuas. Diospa ali mandanamanda cuintasha yachachisha purira. Pai japishca chunga ishcai (12) runaguna paihuan puriunaura. 2Chasnallata aunaura ungüigunamanda alichishca huarmigunas, supaita llucshichishca huarmigunahuas. Shucca, Magdalena nishca llactamanda Mariata canzhis (7) supaita llucshichishca mara. 3Chasnallata Juana, Susana, mas shuc huarmigunahuas aunaura. Juanahua cari Chuza nishcaga mandac amu Herodespacpi tarabac runagunata mandac mara. Tucui chi huarmiguna paiguna cullquitas micunatas cusha Jesustas paihuan puriu runagunatas cuiranaura. 4Chasna puricpi ashca runaguna caran llactamanda shamusha tandarimucpi Jesus cai yachachina shimita paigunata cuintara casna nisha, 5Shuc tarpuc runa paihua muyuta tarpungahua rira. Jichaupi maican muyugunaga ñambibi urmanaura. Chasna urmacpi runa chibi purisha jaitacpi allpa ucuma taparinaura. Chasnallata maican muyugunata pishcu micunaura nira. 6Shuc muyugunaga ashca rumi aushcai urmanaura. Allpa illashcamanda chaquirisha huañunaura. 7Shuc muyugunaga huita ucui urmanaura. Chasna tucucpi sacha quihuaguna huiñasha chi muyugunata tapara. 8Shuc muyugunaga ali allpai urmanaura. Chibi urmasha huiñasha yapa alita aparinaura. Caran shuc muyumanda patsac (100) muyuta aparirami nira. Jesus chi yachachina shimita tucuchishcahuasha mas sinzhita rimara, Rinriyuc runaguna ashaga ñuca rimashcata alita yuyarichi nira. 9Cuintashcahuasha paihuan puriccuna paita tapunaura, Can rimashca shimiga imamandata yachachin. 10Tapunaupi Jesus nira, Diospa ali mandanamanda ñaupa mana pagllai yachachishcachara. Randi cunanga canguna yachanauchun nisha cangunata yachachini. Chi shuc runagunaga ñuca rimashcata uyasha mana munaihuanzhu uyaunguna. Ñáuca rashcata ricushahuas mana yachashachu ricunaun, ñuca yachachishcata uyashahuas mana yuyarinaunzhu. Chiraicu cuintana shimigunallahuan paigunata rimani nira. 11Cai yachachina shimiga casna nin, chi muyuga Diospa shimicuinta man. Allpagunaga pai quishpina shimita uyac runagunacuinta manaun. 12Maican runaguna Diospa shimita uyashallata chi ñambibi urmacta pishcu micushca muyugunacuinta manaun. Uyagllaita supai shamusha paiguna uyashcata shungumanda quichun paiguna ama quirisha quishpinauchun nisha. 13Shuccunaga ashca rumi tiyaushcai urmac muyucuinta manaun. Munaihuan Diospa quishpina shimita uyasha cushihuan uyanaun, quiringahua callarinaun. Chasna agllaita camana llaquiguna shamucpi angu illac ruya urmashcacuinta quirinata saquinaun nira. 14Shuccunaga huita ucui urmac muyucuinta manaun nira. Diospa quishpina shimita uyasha quirinaun, randi paiguna quiquin causaita yuyarisha imatas rasha nisha turbarinaun. Chasnallata mas charic tucungahua paiguna quiquin causaita cushiyachingahua yuyarisha causanaun. Chasna causasha Diospa munaita mana rashaga Dios munashcacuinta tucunata mana ushanaunzhu. 15Randi shuc runagunaga ali allpai urmasha huiñac muyucuinta manaun. Diospa quishpina shimita tucui shunguhuan uyasha cadsushami mana ansas saquingachu. Chasna asha chi ashca aparic muyugunacuinta Dios munashcashina ashca aligunata ranaun nira. 16Pihuas bilata japichisha mangahuan mana tapanaunzhu, mana cayutu ucui churanaunzhu. Randi jahuaibi churanaun tucui yaicuc runaguna alita ricungahua nisha. 17Chi bila ricuchishcacuinta tucui pacalla rashcagunaga huasha pagllai ricuringaraun. Tucui itsanlla rimashcagunaga huasha pagllai uyaringami. 18Chasna acpi ali yuyaihuan uyaichi. Maican ali yuyaita charic runa paima mas yuyaita cushca tucungami. Randi mana yuyarisha uyac runaga pai uyashcagunata quichuitucungami nira. 19Chihuasha Jesuspa mama paihua huauquigunas paihuagma caillayanata munanaura randi ashca runa taparishcamanda mana ushanaurachu. 20Chasna acpi shuc runa Jesusta nira, Camba mama, camba huauquigunahuas canda ricushun nisha canzhaibi shayaunguna nira. 21Paiguna ñuca quiquin mama ñuca huauquiguna ashahuas mana paigunallachu ñuca aillu anaun nini, astahuanbas pihuas Diospa shimita uyasha pactachicpi ñuca mama, ñuca huauquigunas nishca tucunaungami. 22Shuc punzha pai japishca runagunandi canuaibi yaicusha Jesus paigunata nira, Jacuichi chimbashun cucha chimba partima. Chasna nicpi chimbangahua callarinaura. 23Chimbaushcai Jesus puñuura. Pai puñuushcai ashca huaira shamusha sinzhita huairara. Ulas canuama yapa jundarisha ña pambaringa callarira. Manzhanayacta cadsi tigrara. 24Chasna tucucpi Jesusta puñuucta nicchachinaura, Tigraunchimi, huañungaraunchi señor nisha caparinaura. Jesus niccharisha sinzhi shimihuan huairatas yacutahuas saqui nisha rimara. Chasna rimacpi huaira saquirira, ulaspas saquirisha mansu tucura. 25Chasna rashcahuasha paihuan puriucunata tapura, Maitan canguna sirtu quirishcaga. Manzharisha paigunapura pariu cuintanacunaura, Huairata yacuta rimacpi pasarira, chasna acpi ima runatan paiga nisha paihuan puriucuna manzharinaura. 26Chihuasha cuchata chimbasha Gadara nishca partima pactanaura. Chi allpaga Galilea provinciata chimbashcai ara. 27Jesus canuamanda llucshiushcai chi llactamanda supai yaicushca runa Jesusta tupac shamura. Chi runaga unai supai yaicushca tiyac asha lluchu puric ara, huasibi tiyana randimanda huañushcata pambashca urcu juctugunaibi causac ara. Runaguna paillata ama picarichun nisha ashca cutin cadenagunahuan maquitas chaquitas huatacpihuas supai ushaihuan chi cadenagunata pitisha runa illashca partima callpausha rira chi supaiguna paita apashcamanda. Chasna rasha chi supaiguna chi runata yapa binsishca ara. Chi runa Jesusta ricusha paihua chaqui mayanbi cungurisha urmagrira. Chasna acpi Jesus chi supaigunata mandara cai runa ucumanda llucshisha ri nisha. Mandacpi supaiguna sinzhita caparira, Can jahuapachai tiyauc jatun Diospa Churi mangui Jesus. Imangahuata ñucata quillachihuangui. Canda rugani ñucata ama turmintachihuaichu. 30Chasna caparicpi supaita Jesus tapura, Ima shutitangui. Tapucpi, supailla Atirishca nishca mani nira. Chasna shutichishca ara yapa ashca supaiguna huaranga huaranga paihuacpi tiyaushcamanda. 31Chi runa ucui tiyauc supaiguna Jesusta yapa ruganaura ñucanchita ama ucupachama cachahuanguichu nisha. 32Ñáa chi urasllata chi urcuibi ashca cuchiguna micusha shayaunaura. Chasna tiyacpi supaiguna Jesusta ruganaura cuchigunai yaicuchihuai nisha. Chasna rugacpi Jesus paigunata yaicuichilla nira. 33Nicpi supaiguna chi runa ucumanda llucshisha cuchiguna ucui yaicunaura. Yaicucpimi chi cuchigunaga huaicuma callpashami tsan urcumanda yacui urmasha yacuta chucasha huañunaura. 34Chasna yacui huañunaupi cuchi cuirac runagunaga chita ricusha llactama callpasha tucui tupariccunata cuintagrinaura llacta ucuibis maibihuas. 35Runaguna chita uyasha paiguna quiquin ñahuihuan ricushun nisha rinaura. Jesuspagma pactasha supaita callpachishca runatas ricugrinaura. Chi runa ali yuyaihuan acta tupagrinaura, churarisha auta, Jesuspa chaqui mayanbi chunlla tiyauta ricunaura. Chita ricusha manzharinaura. 36Chibi ausha ricuc runaguna chi shamuc runagunata supaiyuc runata Jesus alichishcata tucuita cuintanaura. 37Chasna tucucpi tucui Gadara partibi tiyac runaguna yapa manzharisha Jesusta ruganaura ñucanchi llactamanda llucshisha ripailla nisha. Chasna nicpi Jesus canuai cuti yaicusha chimbamallata bulltiara. 38Chara mana rigllaita chi supaita llucshichishca runa paita rimara ñucatas pushahuai. Randi Jesus paita cachara, Camba quiquin huasima bulltiai Dios tucui canda rashcata cuintagri nisha. Chasna nishcata uyasha chi runa paihua llactama risha Jesus paita alichishcata tucuima rimasha purira. 40Jesus cuti chimbama bulltiamucpi tucui runaguna paita chapasha tiyashcamanda ricusha cushiyanaura. 41Pai bulltiamushcata yachasha israel tandarina huasita cuirac amu Jairo nishca, Jesuspa chaqui mayanbi cungurisha rugara, Ñáuca huasibi ñuca ushushita alichic shamui nisha. 42Chi runa shuc ushushillata charic arami, chi ushushiga chunga ishcai (12) huatayuc mara. Ñáa chi uras huañungaraura. Jairo rugashcata Jesus uyasha riupi ashca runaguna paita catisha tángai tángai rinaura. 43Chi muntunbi shuc ungushca huarmi riura, chunga ishcai (12) huatata rahuai urmauglla huarmi ara. Paihua cullquita doctorgunai llambu tucuchira janbirisha nisha, randi pihuas janbinata mana ushanaurachu. 44Chasna acpi chi huarmi Jesuspa huashamanda shamusha caillayasha paihua llachapa pundata llangacpi cungaimanda rahuai saquirira, pai aliyashca tucura. 45Chasna tucucpi Jesus tapura, Pita ñucata llangahuara nisha. Pai tapucpi tucui runaguna rimanaura ñucanchi candaga mana llangaranchichu nisha. Pedrohuas nira, Ashca runagunami cambacpi caillayasha tacarinaun señor. 46Randi Jesus nira, Shuc runa ñucata llangahuara. Diospa ushaiga ñucamanda llucshishami runata alichishcata yachanimi. 47Chasna nicpi chi llangac huarmi miticunata mana ushasha, manzharisha Jesuspa chaqui mayanbi cungurira. Tucui runaguna ricushcai pai imangahua llangashcata cuintara, chasnallata llangashcallaiga alimi tucushcani nisha cuintara. 48Cuintashcahuasha Jesus paita nira, Ñáucata quirishcamandami can alichishca tucungui, cunanga cushihuan ri nira. 49Jesus chara cuintaushcai Jairohua huasimanda shamuc runa pactamusha, Camba ushushi ña huañui pasanmi, cunan Señor Jesusta ima quillachichu nira. 50Jesus chita uyasha Jairota nira, Ama llaquirichu, can ñucata quiricpi camba ushushiga aliyasha causaringami nira. 51Ñáa huasima pactasha ricura tandarisha huacasha aucunata. Chita uyasha paigunata nira, Ima yanga huacaichichu, pai mana huañushcachan, puñuunmi nira. Chita uyasha runaguna huahua huañushcata yachasha Jesusta asinaurami. Jesus ña tucui chi runagunata canzhamalla saquichisha, Pedrota, Juanda, Santiagota, chi huañucpa yayata, mamatahuas huasi ucuma paigunallata pushara. 54Ucuma yaicusha huahua maquita japisha, Jatari mamacu nira. 55Pai rimashcallai chi huahua causarisha cungaimanda jatarira. Jataricpi Jesus paihua mamata rimara micunata cuichi nisha. 56Paihua mamas yayahuas ñucanchi huahua causarinmi nisha cushiyagllaita Jesus randi paigunata, Ñáuca casna causachishcataga ima pitas cuintanguichichu nisha rimara.
Copyright
Learn More


text:
1Jerusalenpimi taq uk fariseo runa Nicodemo shutiq. Payqami Israelmanta karguyjun runakunapa masin karan. 2Kay runami uk tuta, Jesusta watukuq rir, kaynu niran: --Yach'achikuq Taytituy, yach'anillapami Tayta Dyus kach'amushusha yach'achimanaykillapapaq nir. Chaqa, qamlami chay milagrukunata rurashaykitaqa rurayta puytinki. Dyus mana qamwan katinqa, mana rurayankimanchu chay milagrukunataqa nir. 3Chaynu Nicodemo nitinmi, Jesusqa niran: --Piru chiqaptami nishayki: Mayqanpis mana mushuqmanta nasiqqa, Dyus mantakushanpi mana kayta puytinqachu nir. 4Chaynu Jesu's nitinmi, Nicodemuqa, kaynu nir tapuran: --Chayqa, ¿imanutaq uk runa rukuna karqa qashan nasiyanqaqa? ¿Ima mamanpa shunqunman yaykurchu, qashan mushuqmanta nasimuyanqa? 5Chaynu taputinmi, Jesusqa niran: --Chiqaptami nishayki: Uk runa yakumanta chaynulla Dyuspa Santu Ispiritunmanta manaraq nasiyarqa, Dyus mantakuyashanmanqa mana yaykuyta puytinqachu nir. 6Chaqa mayqanpis taytanllapakunalamanta nasiqqami paykuna munashanlata rurar kawsanllapa. Nataq Tayta Dyuspa Santu Ispiritunmanta nasiqkuna-shuypaqami Tayta Dyus munashanlata rurar kawsanllapa. 7Piru 'Tukuymi mushuqmantaraq nasiyta ministin' nishutiyqa, amami kusalata chaypaqqa yarpupakunkichu. 8Chaqa imanutaq wayramaqa pay munashannulla maymantapis shamun. Chaynu shamutin waqaqta uyaparmapis manami yach'ankichu maymanta shamun chaynulla mayman rin nirmapis. Chaynumi pasan Dyuspa Santu Ispiritunwan yarpuyninpi nasiqkunawanpis. 9Chaynu nitinqa, qashan Nicodemuqa tapuran: --¿Imanutaq kayqa kanqa? nir. 10Jesusqa niran: --¿Qam Israel runakunapa yach'achiqnin karmapis, manachu kaytaqa yach'anki? 11Chiqaptami nishayki: Nuqakunaqami allita yach'aq kar chaynulla rikashayllapata ima willashunillapa. Piru qamkunaqa mana kriyinkillapachu. 12Chaynu kay pachapi rikaypaqkunapaq willashutiyllapa mana kriyirqa, ¿imanuna kriyinkillapa unaq syilupi mana rikaypaqkunapaq willashutiyllapamaqa? 13"Chaqa manami mayqanpis unaq syilumanqa iqashachu. Ashwanmi tukuy chaykunapaqqa yach'an Dyusmanta Shamuq Runala. 14"Unaymi chunllaq lugarpi runakunata largu kuru kanisha katin, Dyuspa rimaqnin Moise's, jyirrumanta largu kuruta rurar unaqman qirupi alsatin, kanikasha kaqkunaqa rikarla, alliyaranllapa. Chaynullami Dyusmanta Shamuq Runatapis qirupi klabar alsanqallapa unaqman. 15Chaynami tukuyla paypi kriyiqkunaqa washakar tukuy tyimpupaqna kawsanqallapa. 16"Tayta Dyusqami tukuy runakunata kusalata munashanrayku uklayla Wamranmatapis kach'amuran. Chayna tukuyla paypi kriyiqkunaqa amana wanurchu tukuy tyimpupaqna washakar kawsananllapapaq. 17Chaqa Tayta Dyusqa Wamrantaqa manami mayqanta uchachar kastigananpaqchu kach'amuran, ashwanmi tukuyta washananpaqna. 18"Chaymi mayqanpis, Tayta Dyuspa uklayla Wamranpi kriyiqqa, mana imapaqpis uchachakar kastigakanqanachu. Piru chay mana kriyiq-shuypaqa may tyimpu uchachakashana. Chaymi tukuy tyimpupaqna kastigakanqa. 19Chay mana kriyiqkunaqami uchachakashana. Chaqa mana allinkunata rurar tutaparaqlapi kayta munar, Dyuspa Wamran achkirachikuq shamutinqa, mana yach'ayta munaranllapachu paywanqa. 20Tukuy mana allinta ruraqkunaqa, chay achkirachikuqtaqa ch'iqnin. Chaymi paypa naypanmanqa mana qimikayta munanllapachu, tukuy saqra rurayninllapakunaqa shutiman mana rikarinanta munar. 21Piru chay allinta ruraqkuna-shuypaqa chay achkirachikuqpa naypanman mas qimikanllapa. Chayna tukuyta intrachinanpaq Tayta Dyus munashannulla rurar kawsanllapa nir". 22Chaymantami Jesusqa yach'akuqninkunawan riran Judea lugarman. Chaypimi paykunawan ayka diyallataqa karanllapa shutichikur ima. 23Chaynullami Juanpis, Salim shutiq pwiblupa shipchanlapi Eno'n shutiq pwiblu karan, chaypi shutichikuyaran. Chaqa chaypiri achka yaku karan. Chaymi chayman tukuy riqkunaqa shutikuqllapana. 24Tukuy kaykunaqami pasaran Shutichikuq Juanta manaraq karsilman itayatinllapa. 25Piru, Juanpa wakin yach'akuqninkunaqa, Israelmanta uk runawan, chay yakuwan shutikur Dyuswanqa shumaqchakanchik niyashanllapapaq kusalata willanakuranllapa. 26Chaymi Juanpa yach'akuqninkunaqa riranllapa payta kaynu nir willaq: --Yach'achimaqniyllapa, qammi parlamaraykillapa riyu Jordanpa chimpanpi pullayki karan, chay runapaq. Paymi kananqa shutichikutin, tukuy kriyir paymanna riyanllapa. 27Chaynu nitinllapami, Juanqa niran: --Manami mayqanpis pudirniyjunchu kanman, Dyus mana pudirta qutinqa. 28Piru uk kuti qamkunata 'Manami Dyuspa Akrashan Cristunchu kar, uk paypa naypanta shamuqla kani' nir willashutiyllapa uyakurmapischu ¿mana intrakaraykillapa? 29Chaqa allita intrakayllapa: Uk kidamyintupimaqami kidaq chay, nubyawan pulla kaytaqa puytin, mana amigunkunachu. Ashwanmi chay kidaqpa amigunkunaqa chaynu kidaqta uyaparqa kusalata aligriyan. Chaynumi nuqapis chay kidaqpa amigun kashayrayku kusalata aligriyani. Chaqa payqami nuqanchikkunaman ch'amushana. 30Chaymi ashwan paylatana kusata kasur kawsanqallapa. Nataq nuqata-shuypaqa waran waranqa mana kwintachamanqallapanachu. 31"Chaqa syilumanta shamuqqami, tukuyla imapaqpis yach'an. Nataq kay pachamanta kaq-shuypaqami pachapi kaqkunalapaq yach'ar riman. Piru unaq syilumanta shamuq-shuypaqami, tukuyta yach'aq kashanrayku, 32tukuy imata rikashanta, uyapashantaqa karanlata riman. Piru chaynu rimatinmapis, manami mayqanpis kriyinllapachu. 33Nataq mayqanpis chay nishanta kriyiq-shuypaqami Dyusqa chiqapta riman nir parlakun. 34Chaqa Dyusmanta shamusha chayqami Taytan, Santu Ispiritunta qushanrayku imatapis karanlata riman. 35Taytanmi, Wamranta kusalata munashanrayku pudirta qusha tukuy imatapis payna mantananpaq. 36Chayraykumi mayqanpis chay Wamranpi kriyiqkunaqa, tukuy tyimpupaqna washakar kawsanqallapa. Nataq chay mana kriyinaqkuna-shuypaqami mana washakarnachu, tukuy tyimpupaq kastigutana Dyusmanta aypanqallapa".
Copyright
Learn More


text:
1Señor Diosqa nisqanman hinan Saraman watukuq hamurqan. Señor Diosqa hunt'arqanmi Saraman prometesqantaqa. 2Chaymi Saraqa wiksallikuspa qhari wawata Abrahampaq wachakurqan yuyaq kashaqtinña, payman Diospa nisqan tiempopi. 3Abrahamtaq Saraq paypaq wachakusqan churinta suticharqan Isaacta, 4hinaspan wawanpa qhari-kayninta señalarqan pusaq p'unchayniyoq kashaqtin, Diospa kamachisqanman hina. 5Abrahammi karqan pachak watayoq, churin Isaac paypaq naceshaqtin. 6Sarataq nirqan: –Diosmi asichiwan, pipas chayta uyariqtaq ñoqawan asikunqa. 7¿Pitaq Abrahamta ninman karqan wawakunata ñoqaq ñuñunayta? Chaypas huk qhari wawatan paypaq wachakuni yuyaqña kashaqtin, nispa. 8Wawataq wiñarqan, hinaspan ñuñumanta p'itisqa karqan. Abrahammi hatun mikhuyta wayk'uchirqan Isaacta ñuñumanta p'itisqan p'unchaypi. 9Saran rikurqan Isaac wawanta Egipto warmi Agarpa wawan asipayasqanta, paytan Agarqa Abrahampaq wachakurqan. 10Chayrayku Abrahamta nirqan: –Chay kamachi Agarta wawantinta qarqopuy. Chay kamachiq wawanqa manan Isaac wawaywan herenciata chaskiysikunmanchu, nispa. 11Chay nisqanwanmi Abrahamqa sinchita llakikurqan Ismael churinrayku. 12Chaymi Diosqa Abrahamta nirqan: –Ama kaytaqa mana allinpaqchu hap'iy churiyki hawa kamachiyki hawa ima. Imatachus Sara nisunki chayta ruway, Isaacmantan mirayniykiqa paqarinqa. 13Churiyki kasqanraykun kamachiq wawantapas hatun suyuman tukuchisaq, nispa. 14Hinan Abrahamqa tutallamanta sayarispa t'antata hap'irqan huk qara p'uyñu unutawan, hinaspan Agarman qospa q'epiykachirqan, wawantapas qollarqantaq, chaymantataq payta kacharparipurqan. Hinaqtinmi Agarqa puriripurqan, Beerseba ch'inneqpitaq kayman-chayman purirqan. 15Qara p'uyñupi unutaq tukukapurqan, hinan wawata huk ch'aphra k'uchupi saqerparirqan. 16Warak'asqa aypayman hina rispataq chimpanpi tiyaykuspa nirqan: –Manan rikuyta munanichu wawaypa wañusqanta, nispa. Chimpanpi tiyaykuqtintaq wawaqa kunkayoqta waqarqan. 17Diostaq wawaq waqasqanta uyarirqan, chaymi Diospa angelninqa hanaq pachamanta Agarta waqyamuspa nirqan: –¿Agar, imananmi? Ama manchakuychu. Diosmi wawaq waqasqanta uyarin maypichus kashasqanpi. 18Sayariy, wawata hoqariy, sonqochaykuy, hatun suyumanmi payta tukuchisaq, nispa. 19Chay hinapin Diosqa ñawinta kicharirqan, hinan unu pukyuta rikurqan. Rispataq qara p'uyñuman unuta hillp'urqan, hinaspataq wawaman ukyachirqan. 20Diosmi wawata yanaparqan, wiñaspanmi ch'inneqpi tiyarqan, kusa wach'iqtaq karqan. 21Paymi Parán ch'inneqpi tiyarqan. Mamanqa Egipto suyu warmiwanmi casarachirqan. 22Chay kikin tiempopin Abimelecqa ejercitonpa umalli Ficolpiwan Abrahamta rimapayarqanku: –Tukuy ruwasqaykipin Diosqa yanapashasunki. 23Kunanqa Diospa sutinpi jurapuway, ama llullakuspa ñoqatapas, churiytapas, nietoytapas allinta rikuwanaykikupaq, imaynan qanta allinta rikurqayki, ahinallataq ñoqatapas tiyasqayki llaqtatapas rikunki, nispa. 24Abrahamtaq kutichirqan: –Arí, juranin, nispa. 25Hinan Abrahamqa Abimelecta anyaykurqan unu p'uytu hawa. Abimelecpa kamachinkunan chay p'uytuta paymanta qechusqaku. 26Chaymi Abimelecqa kutichirqan: –Manan yachanichu pichus chayta ruwasqanta, manallataq qanpas willawarqankichu, manan kunankama chayta uyarillarqanipaschu, nispa. 27Abrahamqa ovejakunata wakakunata t'aqaspan Abimelecman qorqan, hinaspan iskayninku rimanakurqanku. 28Abrahamqa oveja t'aqamantan qanchis malta ovejata t'aqarqan. 29Hinan Abimelecqa Abrahamta nirqan: –¿Imapaqtaq chay qanchis malta ovejataqa t'aqarqanki? nispa. 30Paytaq kutichirqan: –Kay qanchis malta ovejatan chaskiwanki, kay p'uytuqa ñoqaq t'oqosqay kasqanta yachanapaq, nispa. 31Chayraykun chay cheqasta Beersebata suticharqan, iskayninku chaypi jurasqankurayku. 32Ahinatan Beersebapi rimanakurqanku, hinaspan Abimelecqa, ejercitonpa umallin Ficolpiwan Filistea suyuman kutipurqanku. 33Abrahamqa Beersebapin tamarisco sach'ata plantarqan, chaypin Wiñay kawsaq Señor Diosmanta mañakurqan. 34Abrahamqa Filistea suyupin unayta tiyarqan.
Copyright
Learn More


text:
1Soco vityin, Nyoo ma tachi tuñi ca ra chi ñu ndu̱ ɨɨn ri chihin ra Cristo Jesús, ta ña iyó ca ñu cuhva cuñí coño ñuhu ñu, soco iyó ñu cuhva cuñí Tatyi Ii ra. 2Ta tyicuan caa tucu yuhu, Tatyi Ii Nyoo nyacá ñaha chii vityin vatyi ndachi̱ chi chii, ta chahá chi noo ñayɨvɨ̱ chaa coi cha cuenda cha ɨɨn ri cuví chihin ra Cristo Jesús. Ta vityin ña nyacá ñaha ca ley cuatyi ta tuhun chihi chii. 3Nyoo sacuvi̱ ra noo cha ña cuví sacuvi ley cha quehe̱n cuenda ra Moisés, vatyi ña cuvi̱ chasaha chi coño ñuhu cuatyi yo cha nyacá ñaha chi yo. Yucuan chaha Nyoo saquichi̱ ra chi Sehe ra. Quichi̱ ra chihin noo coño ñuhu tari maa yo, ta chihi̱ ra cha cuenda cuatyi yo, ta sandɨhɨ̱ ra tuhun cha nyacá ñaha cuatyi chi yo. 4Sacuvi̱ Nyoo tyehe caa tacuhva cuvi sacuvi yo cuhva catyí ley ra, vatyi ñima ca cuhva cuñí coño ñuhu yo iyó yo, soco iyó yo cuhva cuñí Tatyi Ii Nyoo. 5Vatyi ñu iyó cuhva cuñí coño ñuhu, cuhva cuñí chi chicá xiñi ñu, soco ñu iyó cuhva cuñí Tatyi Ii Nyoo, cuhva cuñí Tatyi Ii Nyoo chicá xiñi ñu. 6Ta ñu chicá xaan xiñi maa maa ri tuhun cha cuñí coño ñuhu ñu, cunaa ñu nuu Nyoo. Soco ñu chicá xiñi cuhva cuñí Tatyi Ii. Iyó cha taxi ri añima ñu ta cucoo ñu ñayɨvɨ̱ tyicuan ri maa chihin Nyoo. 7Ñu cha maa maa ri cuhva cuñí coño ñuhu chicá xiñi, ñu xaan iñi chi Nyoo cuví ñu, vatyi ni ña cuñí ñu ta ni ña cuví sacuvi ñu cha catyí ley ra. 8Yucuan chaha ñu iyó cuhva cuñí coño ñuhu, ña cuví sacuvi ñu cuhva tahán iñi Nyoo. 9Soco nyoho ña iyó ca ndo cuhva cuñí coño ñuhu, vatyi tatu ndicha cha iyó Tatyi Ii Nyoo añima ndo, iyó ndo chihin cha ɨɨn ri cuví ndo chihin Tatyi Ii Nyoo. Ñu cha yori Tatyi Ii ra Cristo ñohó añima, ñima ñu cuenda ra Cristo cuví chi ñu. 10Soco ñu iyó ra Cristo añima, nyitó añima ñu vatyi sanduvaha̱ Nyoo. Soco coño ñuhu ñu chihi̱ chi cha catyi cuatyi. 11Nyoo sanandoto̱ ra chi ra Jesús cha yaha̱ cha chihi̱ ra. Ta tyicuan caa tucu nyoho, tatu iyó Tatyi Ii Nyoo añima ndo, cusanandoto tucu Nyoo chi coño ñuhu ndo chihin Tatyi Ii ra. 12Ta tyicuan caa yañi, nyaá noo cha nyaá sɨquɨ yo cha sacuvi yo, soco ñima cha sacuvi yo cuhva cuñí coño ñuhu yo. 13Vatyi tatu iyó ndo maa maa ri cuhva cuñí coño ñuhu ndo, cunaa ndo nuu Nyoo. Soco tatu iyó ndo cuhva cuñí Tatyi Ii Nyoo chihin tunyee iñi ra, cuví chasaha ndo chi cha quiñi caa cha cuñí coño ñuhu ndo ta cuconyito ndo cha ndicha cuii. 14Vatyi tandɨhɨ ñu sacuví cuhva saquehén ityi Tatyi Ii Nyoo, sehe Nyoo cuví chi ñu. 15Nya quɨvɨ cha tɨɨ̱n cuenda yo Tatyi Ii Nyoo ta ña yuhví ca yo chi ra, vatyi ñima tari noo ra nyacá ñaha chihin cha xaan cuví ra, ta vityin nanduvi̱ yo sehe ra. Tatyi Ii sacahán chi yo na cahan yo chihin Nyoo tyehe caa: “Sutu Mañi yuhu”, catyí yo chi ra. 16Ta suri maa Tatyi Ii cuan ndu̱ ɨɨn ri chi chihin cha chiñi tuñi yo ta sacoto chi chi yo vatyi cha cuví yo sehe Nyoo. 17Ta cha cuenda cha cuví yo sehe ra, iyó ityi chi yo cha ñihi yo cha vaha cha catyí Nyoo tyi cuhva ra chi yo, ɨɨn ri chihin ra Cristo. Vatyi tatu ɨɨn ri nyehé yo tɨndoho chihin ra Cristo, suri ɨɨn ri cucahnu yo chihin ra. 18Chité vatyi tɨndoho cha nyehé yo vityin, noo cha luhlu ri cuví cha nuu cha tyaquɨ cha cunyehe yo nachaa yo nuu nyaá Nyoo. 19Tandɨhɨ cha savaha̱ Nyoo cuñí xaan chi nyehe chi, ta nyatú chi quɨvɨ cha cusañaha ra yóó cha cuví tandɨhɨ sehe ra. 20Vatyi tandɨhɨ cha savaha̱ Nyoo tɨvɨ̱ chi. Vasɨ ña cuñi̱ chi tɨvɨ chi soco Nyoo chaha̱ ra cha tɨvɨ̱ chi cha cuenda cuatyi cha sacuvi̱ ñáyɨvɨ. Soco catyi̱ Nyoo tyi coo quɨvɨ ta cunduchaa tucu chi inga chaha. 21Tandɨhɨ cha savaha̱ Nyoo ta cunduchaa tucu chi inga chaha, ta ma cutɨvɨ ca, quɨvɨ cha cunasama Nyoo cuhva iyó chi vityin. Ta cucusɨɨ cuñí chi ɨɨn ri chihin tandɨhɨ sehe Nyoo vatyi ma tɨvɨ ca chi. 22Chitó yo vatyi tandɨhɨ cha savaha̱ Nyoo ta nyehé xaan chi tɨndoho. Cahnu xaan tɨndoho nyehé chi tari cha uhvi cha nyehé noo ñaha sɨhɨ cha cacú sehe ña. 23Ta ñima maa ri maa chi nyehé tɨndoho, soco nyehé tucu yoó. Vasɨ cha natɨɨ̱n cuenda yo Tatyi Ii cha chaha̱ quɨyɨ Nyoo chi yo, soco cahnu xaan tɨndoho nyehé yo, vatyi cuñí xaan yo cha tahán ri chi quɨvɨ cha cunanduvi yo sehe ra. Vatyi cunasama ra cuhva iyó coño ñuhu yo. 24Vasɨ ta ñihi ca yo tandɨhɨ cuan soco chitó yo tyi cuñihi yo vatyi chino iñi yo ta chihin cuan cacu yo. Tatu nyatú yo cha cutahan chi chi yo, cuñí chi catyi vatyi ta ñihi ca yo. Tatu cha yaha̱ ñihi yo chi chi, ma cuatu ca yo. 25Soco tatu yɨhɨ́ iñi yo cha ñihi yo noo cha ta nyehe ca yo, cuñí chi cha cuatu yo chihin cha cama iñi yo. 26Ta suri tyicuan caa tyinyeé tucu Tatyi Ii chi yo chihin cha vita cuñí yo vatyi ña chitó yo yoso caa cacan tahvi yo chi Nyoo cuhva tahán chi. Ta Tatyi Ii cuan chicán tahvi chi chi Nyoo cha cuenda yo chihin noo tuhun cha ña cuví nacatyi yo. 27Chitó maa Nyoo ñáá cha caá añima yo, ta chitó ra ñáá cha cuñí Tatyi Ii ra cacan chi, vatyi chicán chi cuhva cuñí maa ra cha cuenda ñáyɨvɨ cuenda ra. 28Chitó yo vatyi ñáyɨvɨ, ñu cuñí vavaha chi Nyoo, tandɨhɨ cha cuví chi ñu ta tyinyeé chi chi ñu, vatyi maa ñu cuví ñu nacachi̱ ra, tari cuhva tyaa̱ ra cuhva chi ñu. 29Vatyi nya quɨvɨ xihna ri, ta cha ñohó nuu Nyoo yóó cuví ñu cucunyicon chi ra. Ta tyaa̱ ra cuhva chi ñu vatyi cucuvi ñu tari Sehe ra, ra Jesucristo, tacuhva vatyi cucuvi ra ra cha ñihi ca cha nuu tandɨhɨ ca yañi ra, ñu yɨhɨ́ tuhun Nyoo. 30Ta ñu cha tyaa̱ Nyoo cuhva tyi cuvi ñu sehe ra, nacana̱ tucu ra chi ñu. Ta ñu cha nacana̱ ra, suri sacuvaha̱ ra chi ñu nuu ra. Ta ñu cha sacuvaha ra chi, chaha̱ ra cha cucahnu cuvi ñu chihin ra. 31¿Ñáá cha catyi yo cha tyicuan caa? Tatu Nyoo ta nyaá ra tumañi iñi chi yo, ¿yóó cha cuví tyaa cuatyi sɨquɨ yo? Yori. 32Nyoo ña catyi̱ ra cha ma cuhva cuenda ra sehe ra, soco chaha̱ cuenda ra chi ra vatyi cúvi ra cha cuenda tandɨhɨ yo. Ta tatu tyicuan caa, ¿atu ma cuhva tucu ra tandɨhɨ ca cha chiñuhú chi yo ɨɨn ri chihin Sehe ra? Cuhva ra. 33¿Yóó cha cuví tyaa cuatyi sɨquɨ ñu cha nacachi̱ Nyoo? Yori. Vatyi Nyoo ican ra cuví ra saha̱ ra tuhun tyi vaha ñu nuu ra. 34¿Yóó cha cuví catyi tyi cuhun yo anyaya? Yori. Vatyi ra Cristo cuví ra chihi̱ cha cuenda cuatyi yo, ta nandoto̱ ra ta vityin nyaá ra chiyo vaha ndaha Nyoo, ta chicán tahvi ra nuu Nyoo cha cuenda yo. 35Ñahri cha cuví sacuachiyo chi yo chihin cuhva cuñí xaan ra Cristo chi yo. Vatyi vasɨ nyehé xaan yo tɨndoho, vasɨ iyó tɨsɨhɨ, vasɨ cahán ñáyɨvɨ chi yo cuenda tuhun Nyoo, vasɨ iyó tama, o ñahri sahma yo, vasɨ yuhví yo, vasɨ chihi yo, soco ma cuvi sacuachiyo tandɨhɨ tɨndoho cuan chi yo chihin cuhva cuñí ra chi yo. 36Vatyi tyehe caa cahán chi nu tutu Nyoo tuhun tɨndoho cha cunyehe yo: Cha cuendon, Sutu Mañi yuhu, ta cuñí cahñi ñáyɨvɨ chi ndi tandɨhɨ quɨvɨ. Ta tari noo mbee cha cua cahñi ñu, tyicuan caa sacuví ñu chi ndi, catyí chi. 37Soco vasɨ yahá yo tandɨhɨ tɨndoho cuan, soco cucuvi vaha ca chasaha yo cha cuenda ra cha cuñí xaan chi yo. 38Yucuan chaha chitó vahi vatyi ñahri maa cha cuví sacuachiyo chi yo chihin cuhva cuñí xaan Nyoo chi yo. Ni tuhun chihi, ni ñayɨvɨ̱ iyó yo, ni ángel, ni tatyi ña vaha, ni cha cuví vityin, ni cha cucuvi ityi nuu ca, ni noo cuan, ta ma cuvi sacusɨɨn chi chi yo chihin Nyoo. 39Ni cha iyó nu sucun, ni cha iyó nu cono xaan, ni nonga cha savaha̱ Nyoo, ma cuvi sacusɨɨn chi chi yo chihin Nyoo, ra cuñí xaan chi yo cha cuenda ra Cristo Jesús Sutu Mañi yo.
Copyright
Learn More


text:
1Chaymi rey Darioqa kamachikurqan Babiloniapi reykunaq qelqa k'uyu waqaychanan wasita maskhanankupaq. 2Hinan Media hap'iypi Ecbatana llaqta pukarapi huk qelqata tarirqanku, chaypin kay hina qelqasqa kasqa: 3Rey Ciron kamachikusqan ñawpaqkaq watapi Jerusalenpi Diospa wasinmanta kamachikurqan: Teqsi churakuchun, wakmanta wasi sayarichun, sacrificiota chaypi haywanapaq. Sayayninman iskay chunka qanchisniyoq metro, anchonmanpas iskay chunka qanchisniyoq metro kachun. 4Hatun rumikunawan sapa kinsa patata muyurispa huk patata k'ulluwan churachunku. Llapan chay llank'aypi gastokunataqa reypa qolqe waqaychananmanta pagachunku. 5Nabucodonosormi qorimanta qolqemanta serviciokunata Jerusalenpi Dios yupaychana wasimanta horqospa Babiloniaman apachisqa, chay serviciokunata kutichipuchunku. Jerusalenman apapuchunku, Dios yupaychana wasimantaq churanan cheqasman churamuchunku, nispa. 6Chaymi rey Darioqa Eufrates mayu inti haykuy lado hap'iypi kamachikuq Tatnaita, Setar-boznaita, chay hap'iypi kamachikuq-masinkunatawan kamachirqan: –Ama Jerusalenman qayllaykuychischu, 7ama hark'aychischu. Hinalla wakmanta Dios yupaychana wasita ñawpaq kasqan cheqaspi sayarichichunku judío runakunaq kamachiqnin umalli runakunapiwan. 8Judío umalli runakuna Dios yupaychana wasita sayarichishaqtinmi kay hinata yanapankichis: Eufrates mayu inti haykuy lado hap'iypi reypaq impuesto chaskisqaykichis qolqemantan llank'ayninkupi tukuy gastokunata makilla pagankichis. 9Jerusalenpi sacerdotekunamantaq tukuy necesitasqan mañasqasuykichista mana saqespa sapa p'unchay qonkichis torillota, ovejata, borregotawan ruphachispa sacrificiota Hanaq Pacha Diosman haywanankupaq. Hinallataq trigotapas, vinotapas, kachitapas, aceitetapas qonkichis, 10Hanaq Pacha Diosman sumaq q'apaq sacrificiota haywanankupaq, ñoqapaqpas churiykunapaqpas mañapuwanankupaqwan. 11Kamachikullanitaq: Pipas kay kamachikusqayta mana kasukunqachu chayqa, wasinmanta chakana kurkuta horqospa chaypa puntanman ch'antisqa wañuchun, wasinpas k'urpa montonman tukuchun. 12Mayqen suyupas mayqen reypas kay kamachikuyta p'akinman, Dios yupaychana wasitapas thuniyta munanman chayqa, chaypi sutin yupaychasqa kananpaq Jerusalenta akllakuq Dios paykunata thunichun. Kay kamachikusqayqa makilla hunt'asqa kachun. Ñoqa Darion chayta kamachikuni, nispa. 13Chaymi Eufrates mayu inti haykuy lado hap'iypi kamachikuq Tatnai, Setar-boznai, llank'aq-masinkunapiwan rey Darioq kamachikusqanman hina usqhaylla hunt'arqanku. 14Judío umalli runakunataq llank'aspanku astawanraq usachirqanku, profeta Hageoq Iddoq churin profeta Zacariaspa kallpachaspa nisqankuman hina. Dios yupaychana wasi llank'asqankutan tukurqanku Israelpa Diosninpa unanchasqanman hina, Persia suyu reykuna: Ciroq, Darioq, Artajerjespa kamachikusqankuman hina. 15Chay wasi ruwaytan tukurqanku Persia suyu rey Darioq kamachikusqan soqtakaq watapi, Adar killaq kinsakaq p'unchayninpi. 16Hinan Israel runakunaqa, sacerdotekuna, Leví runakuna kamachi-kaymanta kutimpuqkunapiwan kusisqa chay wasita Diospaq t'aqarqanku. 17Chay p'unchaymi sacrificiota haywarqanku pachak torillokunata, iskay pachak ovejakunata, tawa pachak borregokunatawan, hinallataq chunka iskayniyoq orqo cabrakunatapas sapanka Israel ayllumanta huktakama haywarqanku, Israelpa huchanta pampachananpaq. 18Chaymantataq Moisespa qelqanpi qelqasqa kasqanman hina sacerdotekunatapas Leví runakunatapas t'aqa-t'aqata churarqanku, tupaqninman hina Diosta servinankupaq. 19Hinallataq kamachi-kaymanta kutimpuqkunaqa wata qallariy killaq chunka tawayoq p'unchayninpi Pascua Fiestata ruwarqanku. 20Sacerdotekunapas Leví runakunapas llapankun kuska ch'uyanchakurqanku, chaymi ch'uya karqanku. Hinan Leví runakunaqa Pascua Fiesta borregokunata nak'arqanku llapan kamachi-kaymanta kutimpuqkunapaq, sacerdotekunapaq, paykuna kikinkupaqpas. 21Chaymantataq kamachi-kaymanta kutimpuq llapa Israel runakuna chay borregokunata mikhurqanku, hinallataq muyuriqninkupi tiyaq runakunaq map'a millay kawsayninkumanta t'aqakuspa Israelpa Diosnin Señorta yupaychaqkunapas mikhurqanku. 22Kusisqan Mana Qonchuyoq T'anta Fiestata qanchis p'unchay ruwarqanku. Señor Diosmi Asiria reywan paykunata sumaqta qhawarichirqan, chaymi Israel runakunaq Dios yupaychanan wasita sayarichiypi yanaparqan. Ahinapin paykunata anchata kusichirqan.
Copyright
Learn More


text:
1Kriyiq masiykuna, nuqami Pedro kani. Nuqatami Amitunchik Jesucristo paypa apustulnin kar yach'achikunaypaq akramasha katin, kay kartata iskribimuni qamkuna, Dyus akrashan uk ratulapaq kay pachapi kawsaqkunapaq. Chaqa uk furastiru yupay tankillapa Ponto pachapi, Galaciapi, Capadociapi, Asiapi, Bitinia pachakunapi ima. 2Chaqa qamkunapaqmi Taytanchik Dyusqa, unaymanta-pacha yach'aqllana kar akrashushallapa paylapaqna kanaykillapapaq. Chaymi Tayta Dyusqa uchaykillapamanta llakipashurllapa, Santu Ispiritunrayku kusa allinpaq tikrashuranllapa Jesucristulatana kasur kawsanaykillapapaq. Chayna pay yawarninta ich'ashanrayku shumaqchakashana kanaykillapapaq. Chaymi Taytanchik Dyusman mañakuni tukuy imapi yanapar, kusa shumaqta kawsachishunanllapapaq nir. 3- 4¡Alabashun Amitunchik Jesucristupa Taytan Dyusta! Chaqa kusa allin payqa. Chaymi llakipamarninchikllapa Wamran Jesucristuta wanushanmanta kawsachimuran, paylapina kriyir manana unay kawsayashanchiknullanachu kawsanallapapaq. Chaynu paylata kasurqami "Maydiyaqa Dyuswan syilupi kawsayashun" nir kunfyakanchik. Chaymi chaypiqa mana ismuq, mana chakiq, chaynulla mana tukukaq irinsyanchikta qumashunllapa. 5Chaqa Taytanchik Dyusmi kusa pudirniyjun kashanrayku paypi kriyisha kuytamanchik. Chaymi tukuy nishankuna kumplikatinnaqa, Jesucristo shamur washamashunllapa. 6Chayraykumi qamkunaqa kusata aligriyankillapa, michka kay tyimpukunapi ratulapaq riqchaq imakunapi qischakarmapis. 7Piru chay qischakaykunaqami sirbimanchik intrakanapaq Tayta Dyusqa allinpaq riqsimanchik nir. Chaqa imanutaq urumataqa ninapi chulluchir tukuy chay mana allin kaqkunamanta akranllapa. Chaynumi qamkunapis qischakar imaqa allinlata ruraqkunana tikrakankillapa. Piru yach'ashanchikllapanu uruqami tukukan, ashwan qamkuna chay kriyishaykillapaqami mana maydiyapis tukukanayjunchu. Chaynu allita kriyitkillapaqami, Jesucristo shamur kusata aligriyar, alabar, "Chiqaptami munamashaykillapa" nishunqallapa. 8- 9Qamkunaqami Jesucristuta mana pay payllata rikasha karmapis kusata munankillapa, chaynulla kusata paypaq yarpukunkillapa ima. Chaymi chaynu kriyir washakayanchikllapa nir yach'arqa, kusala shumaq ukmanta mana shaykuq aligriyankillapa, ¡Amitunchikllapaqamiri kusala chiqap llakipakuq kar, llakipar washamashanchikllapa! nir. 10Unay tyimpupimi Dyusqa rimaqninkunata kaynu rimachiran: "Maydiyaqashi runakunata llakipar washayanqa" nir. Chaynu Dyus rimachishanpaqmi, chay rimaqninkunaqa chaylapi yarpuqllapa: Imanutaq chay washakayqa kanqa nir. 11Nataq Jesucristupa Ispiritun Dyuspa rimaqninkunata yach'achiran kaynu: "Dyuspa Akrashan Cristunmi kusata qischakar wanunqa. Wanushanmanta qashan kawsamur, tukuy kuntraqninkunata binsirnaqami rinqa syiluman allita tukuy imata rikaq" nir. Chaymi Dyuspa rimaqninkunaqa kusata yach'ayta munaranllapa Ispiritu nishanta: "¿Piraq chay qischakaq runaqa? ¿Ima tyimpuraq kanqa?" nir. 12Chaynu nir kusalata yarpupakutinllapami, Tayta Dyusqa paykunataqa intrachiran chay washakayqashi mana paykunapa tyimpunpichu kar, ashwan kanan tyimpukunaraq kananpaq nir. Chaypaqmi kanankunaqa Jesucristupaq tukuyla yach'achikuqkunataqa, Tayta Dyusqa syilumanta Santu Ispiritunta kach'amur yanapatin, yach'achikutinllapa kriyirna washakanllapa. Chaynu katinmi chay washakaypaqqa angelkunamapis mana intrakashanllaparayku, kusalata intrakayta munanllapa: ¿Imanu kartaq Tayta Dyusqa, kusala uchayjun runakunataqa washayanqa? nir. 13Chayraykumi kusa allita yarpur, tantyakar ima kusa allinlata kawsayllapa. Chaynuqami kusa allita kamakasha yupay kayankillapa kanqa "Dyusninchikmi kusa allin kar, Jesucristo qashan shamutin, tukuy imapi yanapamashunllapa" nir. 14Chaymi Dyuspa chiqap wamrankunana karqa, amami imanutaq unay manaraq Dyusta riqsiyarmaqa kawsaq kankillapa, chaynuqa kawsankillapanachu. 15Ashwanmi chaykunataqa dijar, tukuy imapi kusa allinlatana kawsayllapa, imanutaq akrashushallapa Dyusninchikmaqa allinla chaynu. 16Chaypaqmi Dyus nitin iskribikashakunapiqa nin: "Kusa allinlata kawsayllapa, imanutaq nuqamaqa kusa allinla kani chaynu" nir. 17Chaqa allita yarpuyllapa: Taytanchikllapa Dyusqami mayqantapis mana ukmanta ukmantachu rikamanchikllapa. Ashwanmi tukuylata imatapis rurashanchiknulla karanlata rikar yach'amanchikllapa nir. Chaymi qamkuna Dyusninchikta "Taytay Dyus" niqkunaqami, kay pachapi uk ratulapaq kawsayashaykillapapiqa, payta mancharla kawsankillapa. 18Chaqa qamkunaqami, unay rukuykillapakuna yupaylla manana washakanaykillapapaq katkillapamapis, Tayta Dyusqa washashushallapa. Piru chay washashunanllapapaqqami, Tayta Dyus pagrakusha. Chaynu pagrakurmapis, manami chay tukukanayjun urukuna, platakunawanchu pagrakusha. 19Ashwanmi Tayta Dyuswan pullachamanallapapaqqa, Jesucristo kusala shumaq yawarninwan rantimaranchikllapa. Chaqa payqami nuqanchikkunapaq wanuran uk kusala allin uyshita yupay. 20Chaypaqmi Tayta Dyusqa manaraq kay pachata rurayarlla, nishallana karan: "Wamraymi wanunqa runakunata washananpaq" nir. Chayraykumi, kanankunaqa Jesucristuqa shamusha llakipar ima washamanallapapaq. 21Chaqa Jesucristuraykumi, qamkunaqa yach'ankillapa imanumi Tayta Dyusqa payta wanushanmanta kawsachimur pullakuran nir. Chaymi qamkunapis tukuy chaykunata yach'arqa, allita Tayta Dyuslapi kriyir yarakuyankillapa maydiya pullakushunanllapakaman. 22Piru Santu Ispiritu yanapashutinllapami chiqap Dyus nishanta intrakashaykillaparayku, allitana kwintata qukashaykillapa, shumaqta kawsar uknikillapata llakipanaykillapapaqmapis. Chaymi kananqa uknikillapa uknikillapa kusa allinla tukuy shunquykillapawan, tukuy jwirsaykillapawan ima llakipanakunkillapa. 23Chaqa chay kriyishaykillaparaykumi, mushuqmanta nasisha yupay kankillapa. Piru manami taytaykillapa, mamaykillapa kay pachapi uk ratulapaq chay paykunamantachu nasishaykillapa. Ashwanmi Tayta Dyuspa rimanan tukuy tyimpupaq chaypi kriyishaykillaparayku, mushuqmanta nasishaykillapa yupayqa. 24Chaqa Dyus nitin iskribikashakunapimi nin: "Tukuy runakunami qiwa yupay uk ratulapaq. Chaynu katinmi yach'ayashan, puytiyashanmapis, qiwapa tuktun yupay mana tukuy tyimpupaqchu. Chaqa qiwa chakitin, tuktunmapis daskaqla ratan. 25Piru Amitunchikpa rimayninqami tukuy tyimpupaq" nir. Chaymi chay kusala shumaq rimayninllata qamkunatapis yach'achishushallapa washakanaykillapapaqqa.
Copyright
Learn More


text:
Pratibha Patil
Pratibha Devisingh Patil (hindi simipi: प्रतिभा देवीसिंह पाटिल sutipaq (* 19 ñiqin qhapaq raymi killapi 1934 watapi paqarisqa Nadgaon (Indya) llaqtapi - ) Indyapi taripay amachaq wan pulitiku qarqan.
2007 watamanta 2012 watakama ñawpaq kuti Indyapa Umalliqnin karqan.
Tayta: ; Mama:
Ñawpaq runa: Devisingh Ramsingh Shekhawat
Churinkuna:
Yachaywasi:
Alma mater: Mooljee Jaitha (M.J.) College, Jalgaon Maharashtra Yachay suntur
Qillqaqkuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Pratibha Patil.
- Biografía en Fundación CIDOB (kastilla simipi)
- Profile (inlish simipi)


text:
1Chaypita waquin fariseucunawan Moiséspa shiminta yaçhajcuna Jerusalén marcapita çhayarcur, Jesústa tapuran: 2‹‹¿Imanirtaj purïshijniquicuna auquillunchicuna yaçhachishanta jungaycun? Maquinta awicurinman. Janra maquinwan micur, Tayta Diosninchipa ricay ñawinçhu llutanta ruraycan›› nir. 3Jesúsna tapuran: ‹‹¿Imanirtaj Tayta Diosninchipa shiminta jungaycur, auquilluyquicuna yaçhachishushayquita çharcurcaycanqui? 4Tayta Diosninchipa shimin nin: ‹Mamayqui-taytayquita alli ricanqui. Maman-taytanta ashllijcuna ama cawachunpishchu.› 5Jamcunam ichanga mamayqui-taytayquita mana yanapänayqui-cashan nircaycanqui: ‹Cananga imätapis llapantam Tayta Diosninchipa maquinman çhurashcä. Yanapänajpaj mana puchunnachu.› 6‹‹Chaynuy nir pipis maman-taytanta mana yanapänanpaj shimiyaycanqui. Auquilluyquicuna yaçhachishushayquita rurar, Tayta Diosninchipa shiminta pampaman çhurarcaycanqui. 7Janan shungulla carcaycanqui. Rasullantaçhari Tayta Diosninchi rimachiptin, willacuj Isaías unayna niran: 8‹Cay runacuna shimillanwan alliman çhuramaj-tucun. Shungunmi ichanga juccunata manchapacun. 9Janan shungulla alliman çhuraman. ‹‹Tayta Diosninchipa shimin allim›› nirpis, runa yarpashallanta willapäcun.› ›› 10Chaynuy nir llapan runata jayarcur, Jesús niran: ‹‹Llapaniqui wiyamay. Shimïta sumaj tantiyacuy. 11Shiminchiwan micushanchiga, upushanchiga mana juchata aparicachimanchichu. Shungunchiçhu llutanta yarpashanchita rimarmi ichanga, Tayta Diosninchipa ricay ñawinçhüpis jucha aparicuyman çhayachimanchi.›› 12Purïshijnincunana Jesúsman witircur, willaran: ‹‹Rimashayquita wiyar, fariseucuna ullgusham›› nir. 13Jesúsna niran: ‹‹Juyu jiwata sapintinta llupirir çhacrapita wicapashan-jina paycunatapis janaj pachaçhu tiyaj Papänï illarachinga. 14Chaymi fariseucunata ama rimapaychu. Paycunaga japra-masinta pushaycaj-jina. Pipis japra-masinwan pushanacur, ishcanin uçhcuman tunicun.›› 15Chaura Pedro niran: ‹‹Tayta, micuypita rimashayquita tantiyachimay, ari.›› 16Jesúsna niran: ‹‹¿Jamcunapis manachu tantiyacärinquiraj? 17Runa micushan paçhallaman çhayan. Micucurcur, ishpacurin. 18Runa shungunçhu yarpashanmi ichanga juchaman çhayachin. Llutanta rimar, Tayta Diosninchipa ricay ñawinçhüpis juchata aparicusha. 19‹‹Runa shungunçhu yarpaçhacun juchata rurananpaj, runa-masinta wañuchicunanpaj, majanta jananpachinanpaj, warmi-paçha runa-paçha cananpaj, suwacunanpaj, llullapäcunanpaj, pipa washantapis rimananpaj. 20Shungun yarpashanta rurar, Tayta Diosninchipa ricay ñawinçhüpis juchata aparicun. Maquinta mana awicullar micurmi ichanga, mana juchatachu aparicun. Tayta Diosninchitapis mana pampamanchu çhuran.›› 21Chaypita aywacur, Tiro marca quinranman, Sidón marca quinranman Jesús çhayaran. 22Chay quinrançhu Canaán marca warmi tiyaran. Jäpa warmi carsi Jesústa ricar, japariypa niran: ‹‹Taytallau Tayta, unay mandaj Davidpa willcan canqui. Llaquipaycallämay, ari. Warmi wamräta supay pucllacusha. Juyupa ñacaycächin.›› 23Yaparir-yaparir mañacuptinsi, Jesús mana wiyaj-tucuranchu. Purïshijnincunana niran: ‹‹Tayta Jesús, yanapaycuptiquiçhi, alli canga. Japariypa mañacuycäshunqui.›› 24Jesúsna niran: ‹‹Ujracash uysha-jina captin, Israel runacunallaman Tayta Diosninchi caçhamasha, ¿au?›› 25Warmina Jesúspa ñaupanman jungurpacuycur, mañacuran: ‹‹Tayta, yanapaycallämay, ari›› nir. 26Chaura jäpa runacunata allguwan tincuchir, Jesús niran: ‹‹Wamracuna micushanta jiçhurir allguta jarananchi mana camacanchu.›› 27Warmina niran: ‹‹Rasullanta rimashcanqui, Tayta. Allgucunam ichanga wamracuna caçhapacushallantapis micucun.›› 28Jesúsna niran: ‹‹Mamacha, allita rimashcanqui. Llapan shunguyquiwan yupachicamanqui. Mañacamashayqui camacan.›› Niptin, jucllash warmipa wamran allchacäcuran. 29Chaypita Galilea püsu cantullanpa Jesús aywaran. Pataman yagaycur, jamacuycuran. 30Jamaraycaptin, achcaj runa çhayapuran. Wijrucunatapis, cumllucunatapis, japracunatapis, upacunatapis çhayachiran. Ima jishya charish captinsi, Jesúspa ñaupanman çhayachiran. Payna llapanta allchacächiran. 31Upacuna rimaptin, cumllucuna allchacaptin, wijrucuna alli puriptin, japracuna ricaptin, runacuna jatunpa cushicuran. Tayta Diosninchita alliman çhuraran: ‹‹Israel runacunapa Tayta Diosnin sumaj munayniyuj›› nir. 32Purïshijnincunata shuntarcur, Jesús niran: ‹‹Cay runacunata llaquipämi. Quimsa junajna purïshiycämanchi. Micunanpäpis mana canchu. Micünillata wasinman caçhaptinchi, shungunpis ushyacäcunga.›› 33Purïshijnincunana niran: ‹‹Chunyaj pachaçhu carcaycanchi. ¿Cayçhu tantata tarishuwanchuraj? Runacunapis chay-chicajmi caycan.›› 34Jesúsna tapuran: ‹‹¿Ayca tantatataj chararcaycanqui?›› nir. Tapuptin, niran: ‹‹Jançhis tantatawan ishcay-quimsa piscädullata.›› 35Chaynuy niptin, llapan runata pampallaman jamachiran. 36Jançhis tantata, piscäduta aptacurcur, Jesús niran: ‹‹Taytallau Tayta, ima allish tarichillämashcanqui.›› Jinarcur paquircur-paquircur, purïshijnincunata macyaran. Paycunana llapan runata aypuran. 37Runacunana puchupacushancaman micupacäriran. Puchupacushanta shuntaptin, jançhis canistamanraj juntaran. 38Micujcunata yupaptin, ullgulla çhuscu waranga (4,000) caran. Warmitawan wamracunatam ichanga mana yuparanchu. 39Micucurcuptinna, llapan runata Jesús niran: ‹‹Wasiquicunaman cuticäriy.›› Quiquinmi ichanga bütiman jigarcur, Magadán quinranman chimparan.
Copyright
Learn More


text:
1Israel nacioncho Herodes rey caycaptinmi Judea provinciacho caycag Belén marcacho Jesús yurergan. Yuriycuptinmi inti jegamunan cag lädupita estrella estudiag runacuna Jerusalenman chayaycur caynog tapucorgan: 2“¿Maychötag Israel runacunapa mandagnin rey cananpag yureg iti caycan? Inti jegamunan lädupa estrellan jegamogtami ricapäcushcä. Tsaymi payta adorag shapäcamushcä.” 3Rey cananpag wamra yurishganta mayaycurmi rey Herodes pasaypa rabiar yarpachacorgan imanogpapis tsay wamrata wanutsinanpag. Tsaymi Jerusalencho tag runacuna pasaypa mantsacorgan caynog yarpashpan: “Cananga ¿imatarag ruranga Herodes?” 4Rey Herodisga mandag cüracunata y Moisés escribishganta yachatsegcunata gayaycatsir taporgan caynog nir: “¿Maychötag Tayta Dios cachamunanpag cag Cristo yurinanpag caycan?” 5Tsaynog tapuptinmi paycuna nipäcorgan: “Judea provinciacho caycag Belén marcacho yurinanpagmi escribiraycan, tayta. Tsaycho yurinanpagmi Tayta Diosnintsipa profëtan escribergan caynog nir: 6‘Belenchömi Israel runacunapa mandagnin rey yurengapag. Tsaychömi yurenga Judea provinciacho jatusag marcacunapita tacshala caserío captinpis.’ ” 7Tsayta mayaycurmi Herodes pacaylapa gayatsergan estrella estudiagcunata. Paycuna chayaycuptinmi taporgan tsay estrellata imaypitana ricapäcushgantapis. 8Imaypita-patsa ricashgantapis wilaptinmi Herodes caynog nergan: “Belenman aywaycur tsay wamrata ashipäcamuy. Tariycorga wilapäcamanqui nogapis adorag aywanäpag.” 9Tsaynog niptinmi estrella estudiag runacuna aywapäcorgan. Aywarcaycaptinna tsay ricashgan estrellapis paycunapa naupagninta aywargan hasta wamra caycashgan cag wayiman chayananyag. Chayaycuptinna tsay pushag estrella ichicuycorgan wayi direccionnin ciëlucho. 10Tsaycho ichicuycogta ricarmi estrella estudiagcuna pasaypa cushicärergan. 11Tsaymi tsay wayiman yaycushpanna taripäcorgan Jesusta y maman Mariatapis. Jesusta ricaycurmi naupanman gongurpacuycushpan payta adorapäcorgan. Nircurnami apashgan öruta, inciensuta y mïrra nishgan perfümitapis regalaycorgan. 12Cuticunanpag caycaptinnami paycunata Tayta Diosnintsi sueñuynincho revelargan Herodes cagman manana cutipäcunanpag. Tsaynog revelaptinmi juc lädu caminupana marcanman cuticärergan. 13Estrella estudiag runacuna marcanman cuticuptinnami Josëta sueñuynincho Tayta Diosnintsipa angilnin revelargan caynog nir: “Rey Herodismi ñïñu Jesusta wanutsinanpag ashitsenga. Mana wanutsinanpag mamantinta Jesusta Egipto nacionman gueshpitsiy. Tsaychöna tanqui cutimunayquipag wilanäyag.” 14Tsaynog niptinmi Josëga riccharcamur jinan höra patsa manarag waraptin mamantinta Jesusta apacurcur Egiptupa aywacorgan. 15Tsaychömi paycuna targan hasta Herodes wanunanyag. Tsaynog cananpag captinmi Tayta Diosnintsi tantyatsergan wilacognin profëtata caynog nir escribinanpag: “Wamrä captinmi Egiptupita gayamushcä.” 16Estrellata estudiag runacuna Jesús maycho cashgantapis wilag mana cutiycuptinmi rey Herodisga fiyupa rabiacorgan. Tsaymi Jesusta wanutsiyta munar soldäduncunata cachargan Belén marcacho y naupan estanciacunachöpis olgu wamracunata wanutsinanpag. Estrellata estudiag runacuna imaypita-patsa estrellata ricashganta wilapashga captinmi Herodes tantyacorgan Jesús juc o ishcay watayogna cashganta. Tsaymi wamracunata wanutsergan tsayrag yurishga caycagcunapita ishcay watayogyag. 17Tsaynog pasaptinmi Tayta Diosnintsipa unay profëtan Jeremías escribishgannog cumplergan. Paymi escribergan caynog nir: 18“Ramá nishgan marcachömi pï-maypis fiyupa laquicushpan wagarcaycan. Wawancuna wanuycuptinmi shogaptinpis mana chawaypa Raquel wagaycan.” 19Egiptucho José caycaptinmi Herodes wanorgan. Tsaymi sueñuynincho Tayta Diosnintsipa angilnin Josëta caynog nergan: 20“Mamantinta Jesusta apacurcur Israelmanna cuticuy. Jesusta wanutsiyta munagcuna wanushganami caycan.” 21Ángil tsaynog niptinmi jinan höra Josëga Israelman cuticorgan mamantinta wamrata apacurcur. 22Cutiycarnami José musyargan Judea provinciacho rey Herodispa trucan tsurin Arquelao mandag caycashganta. Tsayta musyarmi José mantsacorgan Judeaman cutiyta. Tsaynog mantsacuptinmi sueñuynincho Tayta Diosnintsi nergan Judeaman aywananpa trucanga Galilea provinciamanna aywacunanpag. 23Galilea provinciaman chayarnami Nazaret marcaman aywargan tsaycho tänanpag. Tsaycho tänanpag cashganpitami Tayta Diosnintsipa profëtancuna escribergan caynog nir: “Runacuna nenga Nazaret runa cashgantami.”
Copyright
Learn More


text:
1Kay pachapiqa ch'ulla rimayllan karqan, kaq simikunallataq. 2Inti lloqsimuy ladomanta runakuna puririspataq, Sinar hallp'api pampata tarirqanku, chaypin tiyarqanku. 3Hinaspan ninakurqanku: –Hamuychis, ladrillota ruwasunchis, hinaspa ninapi kanasunchis, nispa. Ladrillon ruminku karqan, breataq t'urunku karqan. 4Ninakullarqankutaq: –Kunanqa, huk llaqtata perqasunchis, hanaq pachakama aypaq torretawan. Allin mentasqa runataq kasunchis, amataq kay pachantinmanpas ch'eqesunchu, nispanku. 5Chaymi Señor Diosqa uraykamurqan runakunaq perqasqan llaqtata torretawan rikunanpaq. 6Hinaspan Señor Diosqa nirqan: –Kay runakunaqa ch'ullallan, llapankutaq huk rimaynillayoq kanku. Ruwaytan qallarinkuña, paykunataqa manan imapas hark'ayta atinqachu ruway yuyaykusqankuta. 7Kunanqa uraykusunchis, hinaspa paykunaq rimayninkuta t'ikrarqarisunchis, ama rimasqankuta entiendenakunankupaq, nispa. 8Ahinatan Señor Diosqa chaymantapacha kay pachantinman paykunata ch'eqechirqan, chay hinapitaq llaqta perqayta qollupurqanku. 9Chayraykun chaypa sutinqa “Babel” nisqa kapurqan, Señor Diospa chaypi kay pachantin rimayta t'ikrarqarisqanrayku. Chaymantapachan Señor Diosqa runakunata kay pachantinman ch'eqeykachirqan. 10Kaykunan Sempa mirayninkuna. Millp'uq para unu iskay wataña pasaqtinmi, Semqa pachak watayoq kashaspa Arfaxadta churiyarqan. 11Arfaxadta churiyasqan qhepatataq Semqa kawsarqan phisqa pachak watatawanraq. Churiyallarqantaqmi qhari wawakunatapas warmi wawakunatapas. 12Arfaxadmi kinsa chunka phisqayoq watayoq kashaspa churiyarqan Salata. 13Salata churiyasqan qhepatataq Arfaxadqa kawsarqan tawa pachak kinsayoq watatawanraq. Churiyallarqantaqmi qhari wawakunatapas warmi wawakunatapas. 14Salaqa kinsa chunka watayoq kashaspan churiyarqan Heberta. 15Heberta churiyasqan qhepatataq Salaqa kawsarqan tawa pachak kinsayoq watatawanraq. Churiyallarqantaqmi qhari wawakunatapas warmi wawakunatapas. 16Hebermi kinsa chunka tawayoq watayoq kashaspa churiyarqan Pelegta. 17Pelegta churiyasqan qhepatataq Heberqa kawsarqan tawa pachak kinsa chunka watatawanraq. Churiyallarqantaqmi qhari wawakunatapas warmi wawakunatapas. 18Pelegmi kinsa chunka watayoq kashaspa churiyarqan Reuta. 19Reuta churiyasqan qhepatataq Pelegqa kawsarqan iskay pachak isqonniyoq watatawanraq. Churiyallarqantaqmi qhari wawakunatapas warmi wawakunatapas. 20Reuqa kinsa chunka iskayniyoq watayoq kashaspan churiyarqan Serugta. 21Serugta churiyasqan qhepatataq Reuqa kawsarqan iskay pachak qanchisniyoq watatawanraq. Churiyallarqantaqmi qhari wawakunatapas warmi wawakunatapas. 22Serugmi kinsa chunka watayoq kashaspa churiyarqan Nacorta. 23Nacorta churiyasqan qhepatataq Serugqa kawsarqan iskay pachak watatawanraq. Churiyallarqantaqmi qhari wawakunatapas warmi wawakunatapas. 24Nacormi iskay chunka isqonniyoq watayoq kashaspa churiyarqan Tareta. 25Tareta churiyasqan qhepatataq Nacorqa kawsarqan pachak isqonniyoq watatawanraq. Churiyallarqantaqmi qhari wawakunatapas warmi wawakunatapas. 26Tareqa qanchis chunka watayoq kashaspan churiyarqan Abramta, Nacorta, Harantawan. 27Kaymi Tarepa mirayninkuna. Tareqa churiyarqan Abramta, Nacorta, Harantawan. Harantaq churiyarqan Lot-ta. 28Haranqa nacesqan Caldea suyu Ur llaqtapin wañukapurqan, taytan Taré kawsashaqtinraq. 29Abrammi casarakurqan Saraiwan, Nacortaq casarakurqan Haranpa ususin Iscaq ñañan Milcawan. 30Saraiqa mana wachakuqmi karqan, manataq wawan karqanchu. 31Tareqa Abram churinta, nieton Lot-ta, Abrampa warmin Saraitawanmi pusarikurqan, hinaspan paykunawan lloqsipurqan Caldea suyu Ur llaqtamanta, Canaán suyuman ripunanpaq, ichaqa Harán llaqtaman chayaspankun chaypi tiyapurqanku. 32Tareqa iskay pachak phisqayoq watayoq kashaspanmi Haranpi wañukapurqan.
Copyright
Learn More


text:
1“Cananga tantiachipäcushay Diospa munayninchru cawagcunaman cutimuptï pasananpita chrunca jipashcunawan. Chay jipashcunam aceitiwan rupag michïruncunata achquicurcur aywarärin casarag mözu chrasquicug. 2Pichgacagmi capäcusha gotaracama, nätan waquin pichgacagmi capäcusha yarpaysapacama. 3Chay gotaracagcunaga michïrunta aparcayarmi mana mas aceitita apapäcushachu michïrunman yapapäcunanpag. 4Nätan yarpaysapacagcunam ichaga aceititaga apapäcusha michïruncunachrüsi jinaman juc botëllancunachrüsi. 5Chaura casarag mözu mana jucla chrämuptinga, shuyararcayaglatam pununay charirärin jinamanmi lapan punucarärin. 6Chauraga chraupi pagasmi mayacaramun ‘Nämi casarag mözu yaycayämun. Yargapäcamuy chrasquicug’ nir. 7Niptinga lapanmi jipashcunaga sharcarärin. Jinarcurmi michïruncunata camarirärin. 8Chaypitam chay pichga gotaracunaga chay yarpaysapa jipashcunata manacarärin ‘Aceitiquicunatanar goyärimay ichiclatas. Michïrücunam upinayan’ nir. 9Nipäcuptinmi chay pichga yarpaysapacunaga ‘Manam gopäcugmanchu. Raquiparäriptïga manam aypangachu nogacunapagsi ni gamcunapagsi, antis aywapäcuy rantig chay ranticugcunaman’ nirärin. 10Chaura chay pichga aceiti rantig aywapäcungancamam casarag mözuga chraramun. Chauraga chay shuyararcayag pichga jipashcunalam yaycarärin casamintumanga chay casaracug mözuwan. Jinarcurmi puncu wichrgacarun. 11Chaypitaran chrarärimun chay waquin pichga jipashcunaga cay nircayar: ‘¡Tayta! ¡Tayta! ¡Puncutanar quichrayulay!’ 12Nipäcuptinmi casarag mözuga cay niramun: ‘Mayapäcamay shumag: Gamcunataga manam reguepäcugchu’ ” nir. 13Nircurmi Jesusga nipäcaman: “Chaynuytag pasarärishunquiman gamcunatas, cacurcayay camaricushala. Manam musyapäcunquichu ima junagchru ni imayüra cutimunätas”. 14“Chaura Diospa munayninchru cawagcunawan pasanga caynuymi” nirmi willaräriman juc runapita cay nir: “Juc runam caru marcata aywacur rantisha runancunata gayarcur golguenta mirachipäcunanpag dëjaparura. 15Chauraga juc rantisha runantam goyurun pichga talentu ningan golgueta, juctam ishcay talentu ninganta, nätan juctam juc talentu ninganta. Chaynuypam lapantas aypuchracurura imanuypa golgue mirachicuy yachrapäcungantas nä musyar. Chaypitam aypuchracurcurga aywacura caruta. 16Jinarcurmi pichga talentu ningan golgueta chrasquig runaga chay golguewan imas rantiyta jinaman ranticuyta galacuyun. Chaynuypam mirarachin juc pichga talentu masta. 17Ishcay talentu chrasquishasi chaynuytan ruraratag chay golguewan. Paysi mirachisha ishcay talentu mastam. 18Nätan juc talentu chrasquigmi icha aywarcur chay golgue chrasquinganta pacaramunag pampata uchrcuyur. 19Chaypitaga alisca unaytaran chay golgueyog runaga cutiramun chay rantisha runancunaman. Chaypitam gayarun aygatacama mirachisha capäcungantas nipäcunanpag. 20Chauraga chrarun chay pichga talentu golgue chrasquisha runam. Jinarcurmi golguenta goyurun juc pichga talentu masnintawan cay nir: ‘Tayta, gomaray pichga talentutam, nätan cay pichgacagga cayan mirayninmi, catay golguequi’ nir. 21Niptinmi golgueyog runaga cay nin: ‘¡Ali servignïmi casha canqui jinaman ningänuy ruragmi! Walcalawansi ningänuy rurag cangaypitam mas achcata goshayqui yupachicuna runa captiqui. ¡Yaycamuy wayïman mirachingaypita cushisha micapäcunanchipag!’ nirun. 22Chaypitaga chrarun ishcay talentu chrasquisha runatan cay nir: ‘Tayta, gomaray ishcay talentutam, nätan cay ishcayga cayan mirachingämi’ nirmi lapanta gorun. 23Niptinmi golgueyog runaga nirun: ‘¡Ali servignïmi gamga casha canqui jinaman ningänuy ruragmi! Walcalawansi ningänuy rurag cangaypitam mas achcata goshayqui yupachicuna runa captiqui. ¡Yaycamuy wayïman mirachingaypita micapäcunanchipag!’ nirun. 24Nätan juc talentu chrasquisha runam icha chrarurga cay nin: ‘Tayta, juyu runa cangayta musyarmi, mana mururungaypita cosechag cangayta musyarmi, jinaman mana wichingaypita palag cangayta musyarmi, 25gamta manchacur golguequita pacaramurä pampa ruyiman. Cä cayan golguequi pachalan’. 26Niptinmi golgueyog runaga cay nin: ‘Gamga guellatag jinaman munangalay ruragtag cacunayqui. Chaura mana tarpungäpitas cosechag cayaptïga, jinaman mana wichingäpitas palag cayaptïga, 27golguëta bancumanchri chruranquiman cara, nä cutimur golguëta miraynintinwan jorgonäpag’. 28Nircurmi chaychru cayagcunata cay nin: ‘Cay runata guechrupäcuy golguëta. Chaypita chay golgueta gopäcuy chrunca talentu charayagcagta’ nin. 29Chaura pitas maytas ningänuy ruragcagtaga Diosga ricanga alisca alinninpagmi. Nätan ningänuy mana ruragcagtaga alipag ricasha cayanganpitas manacagpag ricasham canga. 30Nätan cay mana välig rantisha runata jitayapäcamuy washa yanauyagman. Chaychrümi waganga, jinaman quirunta gapapayla wagarichinga laquicuypita. Chaynuymi noga nä cutimunä junag pasanga”. 31“Chaura noga jana pachapita shamusha runa cutimurga, aywamushag alisca shumag achicyayarmi jinaman lapan angelnïcunawanmi, jinarcurmi tayucushag alisca shumag trönuman. 32Chaypitam naupäman lapan nacionpita runacuna gotupäcamunga. Chay runacunatam nogaga cabracunapita uyshacunata juc michig raquignuysi raquichracushag. 33Uyshanuysi cagcunatam derëchäcagman raquishag, nätan cabranuysi cagcunatam ichognïcagman. 34Chaypitam noga reyga nishag chay derëchächru cagcunata: ‘Shapäcamuy Tayta Diospita yanapashacuna, jinaman cawapäcuy wac mandayangäcagchru. Chayga camarirayan cay pachata camacanganpita-pacham gamcunapag. 35Gamcunaga micanasha cayaptïsi micuyta gopäcamaraymi. Yacunasha cayaptïsi yacutas gopäcamaraymi. Mana pipita reguesha puriyaptïsi wayiquiman gorpachapäcamaraymi. 36Mana jacuynag cayaptïsi jacuta gopäcamaraymi. Gueshyaptïsi jampipäcamaraymi. Carcelchru wichrgaraptïsi aywapäcamuraymi ricamagnï’. 37Niptï chay alita ruragcunaga cay nipäcamangam: ‘Munayniyog tayta, ¿imaytag micanashata ricar garacurcarag? ¿Imaytag yacunashata ricar yacuta gopäcurag? 38¿Imaytag mana reguesha purigta ricar wayïcunaman gorpachapäcurag? ¿Imaytag mana jacuynag cayaptiqui jacuta gopäcurag? 39¿Imaytag gueshyaptiqui u carcelchru wichrgarayaptiqui aywapäcamurä ricagniqui?’ 40Nipäcamaptin noga reyga cay nishagmi: ‘Mayapäcamay shumag: Cay runäcunapita maygan manacaglatas chaynuy rurapäcurniqui nogatam atendipäcamaray’ nishagmi. 41Chaypitaga chay ichognïcagchru cayagcunatas cay nishagmi: ‘Sumagla ashucurcay nogapita Diospita lutanpag ricashacuna. Gamcuna aywapäcuy nina wayiman. Chayga cayan Asyagpag jinaman angelnincunapag camarisham. 42Gamcunaga micanasha cayaptïsi manam micuyta gopäcamaraychu, yacunasha cayaptïsi manam yacutas gopäcamaraychu, 43mana pipita reguesha puriyaptïsi manam gorpachapäcamaraychu, mana jacuynag cayaptïsi manam jacutas gopäcamaraychu, gueshyayaptïsi jinaman carcelchru wichrgarayaptïsi manam aywapäcamuraychu ricamagnï’. 44Niptïmi chay runacunasi cay nipäcamanga: ‘Munayniyog tayta, ¿imaytag micanashata, yacunashata, mana reguesha puriyagta, mana jacushata, gueshyayagta, carcelchru wichrgarayagta ricapur mana atendipäcuragchu?’ 45Nipäcamaptin cay nishagmi: ‘Mayapäcamay shumag: Cay runäcunapita maygalantas mana chaynuy yanapapäcur nogatam mana atendipäcamaraychu’ nishagmi. 46Chaura chay lutan ruragpag ricashacunam imaycamas cunchuchisha capäcunga. Nätan ali ruragpag ricashacunam Dioswan imaycamas cawapäcunga”.
Copyright
Learn More


text:
1Creeypi kallpayojkunaqa pisi kallpayojkunata yanapana ñawpajman rinallankupajpuni; ama noqallanchejpajchu allin kayta mask'ana. 2Sapa ujninchej runa masinchejta kusichina, imatapis paypa allinnimpaj ruwaspa, ajinamanta creeypi wiñachisqa kanampaj. 3Cristopis mana Paypa allinnillantachu mask'arqa. Diosmanta Qhelqasqapi nin: Chejnisojkunaj toreyasusqankupis Noqaman chayawan, nispa. 4Ñawpajta qhelqasqa kajqa yachachinawanchejpaj qhelqasqa karqa, Diosmanta Qhelqasqapi pacienciakuspa, sonqochakuspataj suyakuyniyoj kananchejpaj. 5Pacienciata, sonqochakuytawan qoj Dios uj yuyayllata qankunaman qochun Cristo Jesusman jina. 6Ajinamanta tukuyniykichej uj sonqolla, uj simillataj Señorninchej Jesucristoj Tatan Diosta yupaychaspa, jatunchankichej. 7Ujkuna ujkunata k'achata jap'iychej, imaynatachus Cristopis jap'ikapuwarqanchej, ajinata, Dios jatunchasqa kanampaj. 8Kayta niykichej: Cristoqa jamorqa judiosta sirvej, Diospa cheqa kayninta rikuchinampaj, chantaqa ñawpa tatasman imatachus Dios nerqa qonanta, chayta junt'anampaj. 9Jinallataj jamorqa mana judío kajkuna Diosta yupaychanankupaj khuyakuyninrayku. Diosmanta Qhelqasqapi nin: Chayrayku mana judío kajkuna ukhupi yupaychasqayki, takisajtaj sutiykiman, nispa. 10Ujtawan nillantaj: Mana judío kajkuna, kusikuychej Diospa ayllunwan khuska, nispa. 11Ujtawampis nillantaj: Tukuy mana judío kajkuna, Señorta yupaychaychej, sutintataj jatunchaychej tukuy naciones, nispa. 12Isaiaspis nillantaj: Isaípa saphinmanta uj kamachej rikhurenqa. Payqa sayarenqa mana judío kajkunata kamachinampaj, paykunataj Paypi suyakonqanku, nispa. 13Suyakuyta qoj Dios tukuy kusiywan, sonqo tiyaykuywan creesqaykichejrayku qankunata junt'achichun, Espíritu Santoj atiyninwan Diospi mayta suyakunaykichejpaj. 14Hermanosníy, noqa allinta yachani qankuna k'acha kaywan, tukuy yachaywan junt'a kasqaykichejta, qankunapura yuyaychanakunaykichejpaj. 15Chayrayku hermanos, mana manchachikuspa qhelqamuykichej qankunata yuyarichinaypaj chay tukuy yachasqaykichejtaña, Diosqa kay ruwanata junt'anaypaj atiyta qowasqanmanta. 16Jesucristoj kamachin kani, sacerdote jina sirvispa Diospa evangelionta mana judío kajkunaman willaranaypaj, paykuna sumaj jaywana jina Diospaj t'aqasqa kanankupaj Espíritu Santonejta. 17Ajinaqa tiyapuwan ari, Cristo Jesuspi imamantachus jatunchakunay Diosta sirvisqaymanta. 18Noqaqa sut'ita nisaj, imatachus Cristo noqanejta ruwasqanta, chayllata. Cristoqa parlasqaywan, ruwasqaywantaj mana judío kajkunata Diosman pusan Payta kasunankupaj. 19Milagroswan, señaleswan ima Espíritu Santoj atiynimpi Cristoj evangelionta junt'achini Jerusalenmanta, tukuynejman Ilíricoj muyuyninkama. 20Chay jinamanta maytapuni munarqani evangeliota willarayta, maypichus Cristomanta manaraj uyarinkuchu, chaypi, ama wajpa willayta qallarisqanman yaykunaypaj. 21Diosmanta Qhelqasqapi nin: Pikunamanchus manaraj Paymanta willarqankuchu, chaykunaqa Payta rikonqanku. Mana jayk'aj Paymanta uyarejkunataj entiendenqanku, nispa. 22Chayrayku sapa kuti munani qankunata watukoj jamuyta, manataj atinichu. 23Kunanqa kay llajtaspi willayta tukusqayrayku, ñawpaj watasmantapachataj qankunata watukuyta munasqayrayku, 24Españaman rej jina qankunata watukuyta yuyani. Jaqayman rishaspa, qankunata rikuyta munani, qankunawan kusikuytawantaj, munayman qankuna yanapanawaykichejta Españaman chayanaypaj. 25Kunanrí Jerusalenmanraj rishani jaqaypi kaj hermanosman yanapata apaspa. 26Macedoniapi, Acayapiwan kaj hermanos qolqeta tantarqanku, Jerusalenpi creejkuna ukhupi wajcha hermanosta yanapanapaj. 27Ni pej nisqallan tukuy sonqo chayta ruwarqanku, imaraykuchus mana judío kajkunamanta creejkuna manu kanku judiosman. Sichus mana judío kajkuna Diospa bendicionesninta judiosnejta jap'erqanku chayqa, paykunapis kay pachapi kapuyninkuwan creejkuna judiosta yanapananku. 28Ajinaqa kay qolqeta creejkuna judiosman jaywapuytawan, Españaman rej jina watukusqaykichej. 29Yachani qankunata watukoj jamuspa, Cristoj evangeliompa bendicionesninwan junt'a chayamunayta. 30Hermanos, mañakuykichej Señorninchej Jesucristonejta, Espíritu Santoj munakuynimpi ima, Diosmanta mañapunawaykichejta, noqawan khuska kallpakuspa, 31Judeapi mana creejkunamanta Dios waqaychanawanta. Mañapullawaychejtaj, kay apashani, chay qolqe Jerusalenpi creejkunapaj allin kanampaj. 32Ajina kajtin, Diospa munayninman jina kusisqa chayamuspa, qankunawan khuska samarikusaj. 33Sonqo tiyaykuyta qoj Dios qankunawan kachun. Ajina kachun.
Copyright
Learn More


text:
Griguryu X
Griguryu X, Griguryu X huk chunka ñiqin (latin simipi: Gregorius PP. X, Italya simipi: Gregorio X) Teobaldo Visconti sutiyuq runaqa (* 1210 watapi paqarisqa Rosiers-d'Égletons llaqtapi - † 10 ñiqin qhulla puquy killapi 1276 watapi wañusqa Roma llaqtapi) huk Tayta Papam karqan.
27 ñiqin pawqar waray killapi 1272 watapimanta 10 ñiqin qhulla puquy killapi 1276 watapikama Tayta Papam.
Qillqasqankuna[llamk'apuy | pukyuta llamk'apuy]
Encíclicas[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Griguryu X.
[[tl:Papa Gregorio X]}


text:
1Chayrayku, Job, rimasqayta uyariway, nisqaykunaman ninriykita k'iraykamuway. 2Simiy patapiñan kutichinaypaq kashan. 3Chanin-kay sonqowanmi rimarisaq, imatachus yuyaykusqaytan cheqaq-kaywan rimarisaq. 4Diospa Espiritunmi ruwawarqan, Tukuy-atiyniyoqmi kawsayta qowarqan. 5Atispaqa kutichimuway, wakichikuy churapakamunaykipaq. 6Qanpas ñoqapas Diospa ñawpaqenpiqa kaqkaman kanchis, ñoqapas t'urumanta kamasqallan kani. 7Chay hinaqa, manan imapas kanchu manchakuwanaykipaq, chaywanpas manan qantaqa ñit'iykusqaykichu. 8Qan kikiykin niwarqanki, kay nisqaykitan uyarirqani: 9Mana ima huchayoq ch'uyan kani, manan pantasqaypas huchaypas kanchu. 10Ichaqa Diospunin yanqa tumpawan, awqanpas kayman hinan qhawariwan, 11Chakiykunatan thunkuwan, purisqaytapas makillan qhawan, nispa. 12Chay hina rimasqaykiqa manapunin chaninchu, Diosqa runakunamantaqa aswan hatunmi. 13¿Imanaqtinmi: Runaq rimasqanta mana kutichimunkichu, nispa, Diosta quejakunki? 14Diosqa imaymana rikch'aypin rimapayawanchis, ñoqanchisqa manan reparanchischu. 15Mayninpiqa tutan ruwan mosqoypi otaq rikhuriypipas, lliw runakuna puñurqapuqtinña, misk'i puñuypi kashaqtinkuña. 16Diosqa runaman rimasqanta uyarichinmi, anyaspanmi lliwtaraq llaksan 17millay ruwayninkumanta t'aqananpaq, uma hoqariq-kayman mana kutinankupaq. 18Chay hinapin wañuymanta waqaychan, wañuy mayu chimpanatapas hark'an. 19May kutinpiñataq Diosqa runata cheqanman churan onqoykunawan, tullunkunaman imaymana nanaykunata churaspa. 20Chaymi mikhunakunata millakun, sumaq mikhunatawanpas cheqnikun. 21Aychanpas lliwmi thantakapun tullunkunapas rikhurinankama. 22Kawsayninpas aya p'ampana patallapiñan kashan, wañuypas punkullanpiñan kashan. 23Diospa waranqa angelninmanta huk ángel hamuspa payman sayapakunman, chanin kasqanmantawan sut'inchaspa, 24payta khuyapayaykuspataq Diosta ninman: Wañuymanta qespichiy, kacharisqa kananpaq pagota tariniñan, nispa chayqa, 25chay hinapin aychanqa qholla wawaq hinaraq kanqa, waynaq hinaraq cuerponpas kapunqa. 26Diosmantan mañakunqa, paypas uyarinqataq, kusikuywanmi Diosta uya-uyapura qhawarinqa, Diostaqmi wakmanta payta chaninta hina qhawarinqa. 27Hinan runakunata ninqa: Ñoqaqa huchallikurqanipunin, chanin-kaykunatan q'ewirqani, chaytukuywanpas Diosqa manaraqmi muchuchiwanchu. 28Aswanmi wañuymanta horqoykuwan, hinan k'anchaytapas rikuykuniraq, nispa. 29Chay hinatan Diosqa runata ruwan, iskay kinsa kutita. 30Wañuyman mana haykunanpaq, kawsashasparaq k'anchayta rikunanpaq. 31Amigo Job, allintapuni uyariway, rimasqayta ch'inlla uyariway. 32Imachus rimanayki kashan chayta kutichiway, niway, chanin kasqayki rikuchiytan munani. 33Mana chaytaq, ch'inllaña uyariway, ñoqan allin yachaysapa kayta yachachisqayki.
Copyright
Learn More


text:
1Señor Diosta agradecekuychis, payqa allinmi, khuyapayakuyninqa wiñaypaqmi. 2Dioskunaq Diosninta agradecekuychis, khuyapayakuyninqa wiñaypaqmi. 3Apukunaq Apunta agradecekuychis, khuyapayakuyninqa wiñaypaqmi. 4Payllan hatuchachaq musphanakunata ruwan, khuyapayakuyninqa wiñaypaqmi. 5Paymi yachayninwan hanaq pachata ruwarqan, khuyapayakuyninqa wiñaypaqmi. 6Paymi unu pataman hallp'ata mast'arirqan, khuyapayakuyninqa wiñaypaqmi. 7Paymi intita killata ruwarqan, khuyapayakuyninqa wiñaypaqmi. 8Intitan p'unchay k'anchananpaq ruwarqan, khuyapayakuyninqa wiñaypaqmi. 9Killatan ch'askakunatan tuta k'anchananpaq ruwarqan, khuyapayakuyninqa wiñaypaqmi. 10Paymi Egipto suyupi phiwi churikunata wañuchirqan, khuyapayakuyninqa wiñaypaqmi. 11Paymi Egiptomanta Israel runakunata horqomurqan, khuyapayakuyninqa wiñaypaqmi. 12Kallpasapa makinta haywarispan horqomurqan, khuyapayakuyninqa wiñaypaqmi. 13Paymi Puka Lamar-qochata iskayman t'aqarqan, khuyapayakuyninqa wiñaypaqmi. 14Chay ukhuntan Israel llaqtata chimpachimurqan, khuyapayakuyninqa wiñaypaqmi. 15Faraontataq soldadonkunatawan Puka Lamar-qochawan millp'uchirqan, khuyapayakuyninqa wiñaypaqmi. 16Paymi ch'in pampanta llaqtanta pusarqan, khuyapayakuyninqa wiñaypaqmi. 17Paymi hatun reykunata wañuchirqan, khuyapayakuyninqa wiñaypaqmi. 18Atiyniyoq reykunatan wañuchirqan, khuyapayakuyninqa wiñaypaqmi. 19Amor suyu rey Sehontan wañuchirqan, khuyapayakuyninqa wiñaypaqmi. 20Basán suyu rey Ogtan wañuchirqan, khuyapayakuyninqa wiñaypaqmi. 21Paymi chay reykunaq hallp'anta llaqtanman herenciata rakirqan, khuyapayakuyninqa wiñaypaqmi. 22Kamachin Israelmanmi chayta qorqan herencian kapunanpaq, khuyapayakuyninqa wiñaypaqmi. 23Paymi llakiq ñit'isqan kashaqtinchis yuyarikuwarqanchis, khuyapayakuyninqa wiñaypaqmi. 24Paymi awqanchiskunamanta kacharichiwarqanchis, khuyapayakuyninqa wiñaypaqmi. 25Paymi runakunamanpas animalkunamanpas mikhuchin, khuyapayakuyninqa wiñaypaqmi. 26Hanaq pacha Diosta agradecekuychis, khuyapayakuyninqa wiñaypaqmi.
Copyright
Learn More


text:
1Señor Diosmi Moisesta nirqan: 2–Israel runakunata nimuy: Warmi wiksallikuspa qhari wawata wachakuqqa qanchis p'unchaymi qhelli kanqa, killan purinan p'unchaykunapi hinan qhelli kanqa. 3Pusaqkaq p'unchaypitaqmi wawaq qhari-kaynin qarachaqa kuchuqasqa kanqa. 4Mamantaq kinsa chunka kinsayoq p'unchaytawanraq yawarninmanta ch'uyanchakunqa, manan Diospaq ima t'aqasqatapas tupaykunqachu, manan yupaychana karpatapas rinqachu ch'uyanchakuynin p'unchaykuna hunt'akunankama. 5Warmi wawatachus wachakunqa chayqa, killan purinan p'unchaykunapi hinan iskay semana qhelli kanqa, soqta chunka soqtayoq p'unchaytawanraqmi yawarninmanta ch'uyanchakunqa. 6Ch'uyanchakuynin p'unchaykuna hunt'akuqtintaq, qhari wawaña warmi wawaña kaqtinpas, Dioswan Tupana Karpa punkupi kaq sacerdoteman apamunqa ruphachina sacrificiopaq watayoq borregota, hucha pampachaypaqtaq malqo urpita mana chayqa kullkutapas. 7Sacerdotetaq chaykunata Señor Diosman haywanqa warmiq qhelli-kayninta ch'uyanchanapaq, hinan warmiqa yawar apayninmanta ch'uya kapunqa. Chaymi qhari wawata warmi wawata wachakuq warmipaq kamachikuy simiqa. 8Huk borregota haywananpaq mana aypaspanqa iskay kullkuta otaq iskay malqo urpita hap'ispa apanqa, hukninta ruphachina sacrificiopaq huknintataq hucha pampachay sacrificiopaq. Hinan sacerdoteqa chay warmiq qhelli-kayninta ch'uyanchanapaq haywanqa, chaymi ch'uya kapunqa, nispa.
Copyright
Learn More


text:
1 Corintios 1Mushuj Testamento Diospaj Shimi (MTDS)
1 Taita Dios munashpa cayajpi, Jesucristo huillagrichun mingashca Pablomi cani. Ñucaca, huauqui Sostenesdijmi,
2 Corintopi Diospajlla causaj crijcunaman quillcanchij. Cancunataca, Cristo Jesushuan shujlla tucujpimi, Taita Diosca Paipajlla ch'icanchirca. Paica cancunataca, Apunchij Jesucristopaj shutipi maipipish tucui mañajcunandij Paipajlla causachunmi agllarca. Jesucristoca paicunatapish, ñucanchijtapish Mandajmi.
3 Ñucanchij Taita Diospish, Apunchij Jesucristopish cancunamanca, jatun c'uyaita, sumaj causaita cushca cachun.
Crijcunamantami Pabloca Diosta pagui nishca
4 Ñuca Diosca, Cristo Jesusmantami cancunataca mana c'uyaipaj cajpipish c'uyashca. Chaimantami, Diostaca mana cungarishpa pagui nicunilla. 5 Paimantami shimicunatapish, Diosmanta yachanatapish tucuita chasquishpa, yallitaj charijyashcanguichij. 6 Shinallataj Cristomanta ñucanchij huillashcatapish, cancunapaj shungupi chasquishcanguichijmi. 7 Chashnami, Dios cushca rurai tucunataca, tucuita chasquishcanguichij. Cunanca, ña Apunchij Jesucristota ricuna yuyaillami, Pai shamujta shuyacunguichij. 8 Diosllatajmi, Apunchij Jesucristo shamui punllapi ama juchachishca llujshichun, chai punllacama sinchita chariranga. 9 Diosca cancunataca, Paipaj Churi Apunchij Jesucristohuan shujlla cachunmi cayashca. Paica cancunataca, manataj shitangachu.
Corinto crijcunapurapimi chaupirinacui tiyashca
10 Huauqui, panicuna, Apunchij Jesucristopaj shutipimi, tucui cancunataca tucuicuna shuj shinalla yuyashpa, chaillatataj rimashpa, ama chaupirinacuichijchu nini. Ashtahuanpish shuj shungulla, shuj yuyailla tucushpa, tandalla caichigari. 11 Ñuca huauqui, panicuna, Cloepaj huasi ucupuramanta shujcuna shamushpamari, cancunapura p'iñanacushcataca huillarca. Chaimantami chashna rimani. 12 Cancunamanta «Maijancunaca: “Ñucaca, Pablopajmi cani”, shujcunaca: “Ñucaca, Apolospajmi cani”, caishujcunaca: “Ñucaca, Cefaspajmi cani”, chaishujcunaca: “Ñucaca, Cristopajmi cani” nishpa puricun» nijtami uyani.
13 ¿Maitataj chashnaca ninguichigari? ¿Cristochu chaupirirca imatagari? Mana cashpaca ¿Pablochu cancunamantaca, chacatashca huañurca? ¿Pablopaj shutipichu bautiźarircanguichij? 14 Allitajpish ñucaca cancunapuramantaca Crispota, Gayollatami bautiźarcani, pi shujtajta mana bautiźarcanichu. Chaimanta Taita Diostaca, pagui ninimi. 15 Chaimanta pipish: “Pablopaj shutipimi bautiźarircani” mana ni tucunguichijchu. 16 Arishi, huauqui Estefanasta, paipaj familiatapishmi bautiźarcani. Pi shujtajta bautiźashcataca, mana yuyarinichu. 17 Cristoca ñucataca mana bautiźachun cacharcachu, ashtahuanpish alli huillaita huillachunmari cacharca. Chaitapish Cristota cruzpi chacatashpa huañuchishcata alli entendichunmi, mana jatun yachaj shina rimashpa huillacuni.
Diosca Cristopimi yachaj cashcata ricuchishca
18 Cruzpi chacatashpa huañuchishca Cristomanta uyanaca, chingarinaman ricujcunapajca, musparishca shinallami. Ashtahuanpish ñucanchij quishpirishcacunapajca, Dios tucuita rurai tucuj cashcata yachanami. 19 Chaitami Dios Quillcachishcapica:
«Jatun yachajcuna yachashcataca chingachishami.
Yuyaisapacuna yuyashcatapish, yangapi churashami» nishca.
20 ¿Mandashcata yachajcunaca maipitaj, tucui yachaicunata rijsijpish maipitaj, cunan punlla jatun yuyaiyujcunapish maipitaj? Taita Diosca, cai pacha yachajcunataca muspachishcamari. 21 Taita Diostaca, runacunaca cai pacha yachaicunahuanca, mana rijsi tucushcacunachu. Ashtahuanpish Paica, tucuita yachaj cashpamari, musparicuj shina uyarij, cai huillashcallahuan quishpichina tucurca. 22 Judiocunaca, señalcunatami ricushun nincuna. Griegocunaca, imatapish yachanatami munancuna. 23 Shina cajpipish ñucanchijca, chacatashca Cristomantami huillacunchij. Cai huillaica, judiocunataca p'iñachinmi, mana israelcunapajca musparishca shinallami. 24 Chashna cajpipish Dios agllashcacunaca judiocuna cashpa, mana judiocuna cashpapish, Taita Dios tucuita rurai tucuj, tucuita yachaj cashpa Cristota cachashcatami ricunchij. 25 Taita Dios musparishca shina rurashcami, runacunata yalli yachaj cashcata ricuchin. Shinallataj Taita Dios irqui shina rurashcami, runacunata yalli tucuita rurai tucuj cashcata ricuchin.
26 Huauqui, panicuna, Dios cancunata agllashcataca yuyarichigari: Cancunapurapica huaquincunallami, cai pachapaj jatun yachajcuna canguichij, huaquincunallami mandajcunapish canguichij, huaquincunallami charijcunapish canguichij. 27 Ashtahuanpish Taita Diosca, jatun yachajcunata pingachingapajmi, cai pachapi imata mana yachaj nishcacunata agllarca. Shinallataj imatapish rurai tucujcunata pingachingapajmi, cai pachapi imata mana rurai tucuj nishcacunata agllarca. 28 Taita Diosca, cai pachapi valichishca tiyajcunata chingachingapajmi, cai pachapi yangalla nishpa p'iñashcata, imapish mana cana nishcacunata agllarca. 29 Chaimanta Diospaj ñaupajpica, pi mana jatun tucui tucunchu. 30 Ashtahuancarin, Taita Diosllatajmari cancunataca, Cristo Jesushuan shujllata rurarca. Paita rijsishpamari alli yachaita curca, Paimantami ima juchachina illajta rurarca. Paimantami Diospajlla ch'icanchirca, paimantami quishpichirca. 31 Chaipitajcarinpish Dios Quillcachishcapi: «Maijanpish cushicusha nijca, Mandaj Diosmanta cushicuchun» nishca shinataj cushicuchunlla.